
Európsky parlament,
–	so zreteľom na svoje predchádzajúce uznesenia o Ukrajine,
–	so zreteľom na závery Európskej rady z 24. júna 2022, ktorými sa Ukrajine udelil štatút kandidátskej krajiny, z 15. decembra 2023, v ktorých sa schválilo začatie prístupových rokovaní, a z 20. marca 2025,
–	so zreteľom na svoje uznesenie z 11. marca 2026 o stratégii rozširovania EÚ[footnoteRef:2], [2:  	Prijaté texty, P10_TA(2026)0077.] 

–	so zreteľom na svoje uznesenie z 21. januára 2026 o vykonávaní spoločnej bezpečnostnej a obrannej politiky – výročná správa za rok 2025[footnoteRef:3] a svoje uznesenie z 11. marca 2026 o stratégii rozširovania EÚ[footnoteRef:4], [3:  	Prijaté texty, P10_TA(2026)0013.]  [4:  	Prijaté texty, P10_TA(2026)0077.] 

–	so zreteľom na Nástroj pre Ukrajinu a Plán pre Ukrajinu,
–	so zreteľom na spoločné vyhlásenie komisárky Marty Kosovej a podpredsedu ukrajinskej vlády Tarasa Kačku z 11. decembra 2025,
–	so zreteľom na plány Ukrajiny v oblasti právneho štátu, reformy verejnej správy a fungovania demokratických inštitúcií, ako aj na jej akčný plán na ochranu práv osôb patriacich k národnostným (komunitám), ktoré boli schválené v máji 2025,
–	so zreteľom na Národný program aproximácie acquis, ktorý vláda Ukrajiny prijala 1. apríla 2026,
–	so zreteľom na pracovný dokument útvarov Komisie zo 4. novembra 2025 s názvom Správa o Ukrajine za rok 2025 (SWD(2025)0759) a na sprievodné oznámenie Komisie s názvom Oznámenie o politike rozširovania EÚ za rok 2025 (COM(2025)0690),
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0172/2026),
A.	keďže Európsky parlament čo najdôraznejšie odsudzuje útočnú vojnu Ruska proti Ukrajine, ktorá je hrubým porušením Charty OSN a základných zásad medzinárodného práva a medzinárodného humanitárneho práva, ktorá sa vyznačuje rozsiahlymi a systematickými vojnovými zločinmi, zločinmi proti ľudskosti, ako aj násilnou deportáciou tisícov Ukrajincov na územie Ruska, najmä detí, pričom ide o činy, ktoré si vyžadujú plné vyvodenie zodpovednosti a spravodlivosť; keďže Európsky parlament podporuje právo Ukrajiny na zvrchovanosť, nezávislosť a územnú celistvosť v rámci jej medzinárodne uznaných hraníc; keďže Rusko napadlo Ukrajinu a mohlo by kedykoľvek zastaviť brutálnu vojnu, ktorú vedie proti svojmu susedovi;
B.	keďže Rusko vedie od 24. februára 2022 nezákonnú, nevyprovokovanú a neodôvodnenú komplexnú útočnú vojnu proti Ukrajine, a to s politickou, materiálnou a vojenskou podporou, ktorú poskytujú jeho spojenci – najmä Bielorusko, Irán a Severná Kórea, ako aj Čína; keďže vojna Ruska proti Ukrajine sa začala v roku 2014 nezákonným obsadením a anexiou Krymu a následnou okupáciou častí Doneckej a Luhanskej oblasti;
C.	keďže nedávne a pokračujúce porušovanie zvrchovanosti európskych štátov zo strany Ruska potvrdzuje, že jeho ciele ďaleko presahujú hranice Ukrajiny a predstavujú existenčnú hrozbu pre európsku slobodu a demokraciu;
D.	keďže Rusko napriek rozsiahlemu medzinárodnému odsúdeniu a bezprecedentným sankciám stupňuje svoje vojnové úsilie prostredníctvom cielených útokov na kritickú energetickú infraštruktúru, obytné budovy a civilnú infraštruktúru, ako aj na lokality kultúrneho dedičstva a miesta náboženského významu, ako je Kyjevsko-pečerská lavra,; keďže milióny ľudí na Ukrajine prežili mrazivé zimné teploty pri obmedzených dodávkach elektriny, tepla a tečúcej vody; keďže škody na životnom prostredí spôsobené Ruskom majú za posledné štyri roky takisto ničivé dôsledky na ukrajinské prírodné zdroje, kritické ekosystémy a zdravie, ako aj na živobytie a bezpečnosť ukrajinských obyvateľov;
E.	keďže v dôsledku ruskej invázie viac ako 4 milióny Ukrajincov v súčasnosti žije v členských štátoch EÚ vďaka mechanizmu dočasnej ochrany a využíva práva na pobyt, prístup na trh práce, bývanie, zdravotnú starostlivosť, sociálnu pomoc a vzdelávanie svojich detí;
F.	keďže Ukrajina svojou obranou proti Rusku významne prispieva k bezpečnosti Európskej únie; keďže EÚ a jej členské štáty poskytujú Ukrajine od začiatku tejto komplexnej vojenskej invázie najväčšiu finančnú, hospodársku, vojenskú a humanitárnu pomoc; keďže od začiatku útočnej vojny Ruska proti Ukrajine poskytli EÚ a jej členské štáty Ukrajine vojenskú pomoc vo výške približne 75 miliárd EUR; keďže podpora pre Ukrajinu musí prispieť aj k posilneniu európskej obrannej technologickej a priemyselnej základne (EDTIB) a k strategickej autonómii EÚ a nesmie viesť k zvýšeniu závislosti od vonkajších subjektov;
G.	keďže Ruská federácia sa od začiatku nezákonnej a pokračujúcej okupácie časti ukrajinského územia vo februári 2014 na dočasne okupovaných územiach dopúšťa sústavného a rozsiahleho porušovania ľudských práv a základných slobôd;
H.	keďže Ukrajina a medzinárodné orgány zaznamenali stovky popráv ukrajinských vojnových zajatcov príslušníkmi ruských ozbrojených síl; keďže tieto popravy sú vážnym porušením medzinárodného práva a ľudských práv a v Ženevských dohovoroch a Rímskom štatúte Medzinárodného trestného súdu sa výslovne uznávajú za vojnové zločiny;
I.	keďže najmenej 20 000 a možno až 35 000 ukrajinských detí bolo násilne deportovaných do Ruska a Bieloruska alebo zadržaných na dočasne okupovaných ukrajinských územiach;
J.	keďže v reakcii na útočnú vojnu Ruska bolo v Haagu zriadené Medzinárodné centrum pre stíhanie zločinu agresie, ako aj register škôd spôsobených agresiou Ruskej federácie voči Ukrajine, a v súčasnosti prebieha proces zriadenia Osobitného tribunálu pre zločin agresie voči Ukrajine; keďže Komisia prijala návrh na začatie procesu, ktorý povedie k tomu, že sa Európska únia stane zakladajúcim členom tohto osobitného tribunálu; keďže Medzinárodný trestný súd obvinil Vladimíra Putina a Mariu Ľvovú-Belovú z vojnových zločinov; keďže v rámci 135. zasadnutia Výboru ministrov Rady Európy 14. mája 2026 v Kišiňove bola slávnostne otvorená Medzinárodná nároková komisia pre Ukrajinu; keďže táto komisia posilní schopnosť zabezpečiť, aby sa vyvodila zodpovednosť za medzinárodné zločiny spáchané na Ukrajine a voči Ukrajine, ako aj schopnosť presadzovať právo Ukrajiny na úplnú náhradu škôd spôsobených nezákonným konaním Ruska;
K.	keďže Ukrajina preukázala pozoruhodnú odolnosť a odhodlanie pokračovať na svojej ceste k členstvu EÚ, a to aj napriek prebiehajúcej ruskej útočnej vojne, ktorá si vyžiadala tisíce mŕtvych, spôsobila hlbokú traumu veteránom a ich rodinám a občianskej spoločnosti, zanechala mnohé mestá a dôležitú občiansku infraštruktúru v troskách a viedla k pretrvávajúcej okupácii častí jej územia ruskými silami;
L.	keďže Ukrajina bojuje nielen za právo na slobodný život a slobodnú voľbu spojenectiev, za svoju zvrchovanosť, mier, stabilitu a bezpečnosť, ale aj za zachovanie demokratickej podstaty pod existenčným tlakom; keďže odolnosť ukrajinskej demokracie sa v konečnom dôsledku bude posudzovať nielen podľa jej schopnosti odolávať vonkajšej agresii, ale aj podľa jej ochoty chrániť pluralizmus, inkluzívnosť, otvorenosť a politickú rozmanitosť vo svojej krajine;
M.	keďže európska integrácia Ukrajiny je strategickou investíciou do mieru, bezpečnosti, demokracie a prosperity celého kontinentu; keďže neochvejná podpora EÚ zvrchovanosti, územnej celistvosti a nezávislosti Ukrajiny nezávisí od rýchlosti európskej integrácie krajiny;
N.	keďže v rámci súčasných kodanských kritérií sa vyžaduje nielen formálne zosúladenie s právom EÚ, ale aj účinné uplatňovanie a záruky základných práv, demokracie a právneho štátu; keďže cesta každej krajiny k integrácii do EÚ sa musí posudzovať na základe jej vlastných dosiahnutých výsledkov a žiadna krajina by sa nemala spájať s inou krajinou ani by sa k nej nemalo pristupovať ako k súčasti balíka;
O.	keďže Ukrajina je naďalej odhodlaná zosúlaďovať svoje právne predpisy s acquis EÚ a napriek útočnej vojne Ruska pokračuje vo vykonávaní reforiem; keďže v roku 2025 Ukrajina dosiahla 84 % plnenie Dohody o pridružení medzi EÚ a Ukrajinou[footnoteRef:5]; [5:  	Dohoda o pridružení medzi Európskou úniou a jej členskými štátmi na jednej strane a Ukrajinou na strane druhej (ELI: http://data.europa.eu/eli/agree_internation/2014/295/oj).] 

P.	keďže Komisia potvrdila, že Ukrajina ukončila dvojstranný proces preverovania vo všetkých rokovacích kapitolách a je pripravená otvoriť všetky rokovacie bloky, začínajúc blokom základných hodnôt;
Q.	keďže napriek dosiahnutému pokroku treba vynaložiť ďalšie úsilie, okrem iného na posilnenie právneho štátu na Ukrajine a boj proti korupcii;
R.	keďže zabezpečenie transparentného a zodpovedného využívania medzinárodnej finančnej podpory a finančnej podpory EÚ a budúcich finančných prostriedkov na obnovu si vyžaduje silné, nezávislé a dobre fungujúce protikorupčné inštitúcie, ako aj účinný demokratický dohľad, do ktorého sa zapojí občianska spoločnosť a sociálni partneri;
S.	keďže k zvýšeniu nezávislosti súdnictva prispela pomoc medzinárodných expertov pracujúcich v komisiách pre výber sudcov, čo viedlo aj k posilneniu dôvery verejnosti v súdny systém; keďže účasť medzinárodných expertov na výbere členov Najvyššej kvalifikačnej komisie sudcov sa skončila 1. júna 2025;
T.	keďže ukrajinské demokratické inštitúcie preukázali svoju schopnosť prispôsobiť sa, pretože aj v čase prebiehajúcej ruskej útočnej vojny a stanného práva naďalej slúžia záujmom občanov a vykonávajú reformy súvisiace s pristúpením k EÚ; keďže Európsky parlament víta náznaky, že prípravy na voľby sa môžu začať, keď sa skončí stanné právo a bezpečnostná situácia umožní zorganizovanie volieb v súlade s medzinárodnými normami; keďže Ukrajina by sa mala naďalej usilovať o ochranu svojej demokracie a zabezpečiť transparentnosť a rovnováhu moci;
U.	keďže občianska spoločnosť zostáva pilierom odolnosti a demokracie na Ukrajine, hoci prípady nátlaku na aktivistov a odborové zväzy vyvolávajú obavy a vyžadujú si vládne opatrenia;
V.	keďže proces integrácie do EÚ má širokú podporu v celej ukrajinskej spoločnosti a vo všetkých ukrajinských inštitúciách a je naďalej základnou hnacou silou demokratického rozvoja Ukrajiny; keďže členstvo Ukrajiny v EÚ posilní aj samotnú Úniu tým, že prispeje k jej geopolitickej odolnosti, zvýši jej hospodársky potenciál a posilní jej odhodlanie presadzovať spoločné hodnoty demokracie, právneho štátu a slobody;
W.	keďže z najnovšej správy Eurobarometra o rozširovaní vyplýva, že 56 % občanov EÚ podporuje ďalšie rozširovanie Európskej únie, pričom najpreferovanejšou kandidátskou krajinou na pristúpenie je Ukrajina, hneď ako budú splnené všetky kritériá členstva v EÚ;
X.	keďže spoločné vyhlásenie, ktoré 11. decembra 2025 podpísali komisárka Marta Kos a podpredseda ukrajinskej vlády Taras Kačka (známe ako plán Kos – Kačka), je 10-bodový plán prioritných reforiem, ktorý sa má vykonať do konca roka 2026; keďže tieto reformy sa týkajú posilnenia právneho štátu, súdnych konaní a nezávislosti protikorupčných inštitúcií Ukrajiny; keďže úplné a jednoznačné vykonanie týchto krokov bude dôležitým a hmatateľným dôkazom odhodlania Ukrajiny; keďže príslušné think-tanky usudzujú, že približne 15 % plánu sa zrealizovalo do polovice roka 2026;
Y.	keďže Rusko naďalej vyvíja a zintenzívňuje úsilie zamerané na ospravedlnenie svojej agresie voči Ukrajine prostredníctvom zámerného falšovania histórie, manipulácie historických naratívov a strategického využívania náboženských, kultúrnych a hodnotových naratívov, ktorých cieľom je narúšať verejnú diskusiu, popierať a delegitimizovať národnú identitu, štátnosť a zvrchovanosť Ukrajiny a zabrániť jej pristúpeniu k Európskej únii; keďže takéto aktivity sú v súlade s ruskou vojenskou doktrínou schválenou 25. decembra 2014 a následnými strategickými dokumentmi vrátane stratégie národnej bezpečnosti Ruskej federácie, ktorú prezident Vladimir Putin schválil 31. decembra 2015 a v ktorej sa zdôrazňuje ochrana tzv. tradičných ruských duchovných a morálnych hodnôt pred údajným vplyvom Západu; keďže tento prístup bol ďalej posilnený v stratégii národnej bezpečnosti na rok 2021, ktorá povýšila ochranu „tradičných hodnôt“, presadzovanie koncepcie „ruského sveta“ („Russkij mir“) a ochranu takzvaných „krajanov v zahraničí“ na kľúčové priority národnej bezpečnosti, čím sa preukázalo trvalé a systematické využívanie kultúrnych, náboženských a civilizačných naratívov ako nástrojov geopolitického vplyvu a ospravedlnenia agresie voči Ukrajine;
Z.	keďže podľa ukrajinského ministerstva sociálnej politiky je viac ako 3 milióny Ukrajincov registrovaných ako osoby s jedným alebo viacerými druhmi zdravotného postihnutia a očakáva sa, že tento počet sa každý mesiac zvýši o 17 000, najmä v dôsledku prebiehajúcej vojny;
AA.	keďže škody na životnom prostredí spôsobené Ruskom majú ničivé dôsledky na prírodné zdroje Ukrajiny a jej kritické ekosystémy, ako aj na zdravie, živobytie a bezpečnosť jej obyvateľov; keďže cieľom zelenej obnovy je napraviť tieto škody a nasmerovať Ukrajinu na novú cestu environmentálnej a sociálnej udržateľnosti v súlade s právnymi predpismi v oblasti životného prostredia v rámci acquis EÚ;
AB.	keďže prieskum, ktorý v roku 2024 uskutočnil Kyjevský medzinárodný sociologický inštitút, potvrdil, že postoj ukrajinskej spoločnosti k LGBTIQ+ osobám zostáva prevažne neutrálny alebo pozitívny, pričom viac ako 70 % opýtaných Ukrajincov podporuje rovnaké práva pre LGBTIQ+ osoby;
AC.	keďže napriek tomu, že útočná vojna Ruska proti Ukrajine spôsobuje obrovské ľudské utrpenie a skazu a že vzhľadom na rozsah skazy, ktorú vojna ľuďom prináša, je nevyhnutné usilovať sa o spravodlivý, udržateľný a trvalý mier;
AD.	keďže nový zákon o verejnom obstarávaní, ktorý prijala Verchovna rada Ukrajiny 27. mája 2026 a ktorý nadobudol účinnosť 24. júna 2026, sa vo všeobecnosti považuje za skutočnú reformu, ktorá je v súlade s právnymi predpismi EÚ a pre veľké verejné zákazky zavádza záruky transparentnosti a boja proti korupcii; keďže vďaka prijatiu tohto právneho predpisu uvoľnila Svetová banka 3,4 miliardy USD na priamu rozpočtovú podporu Ukrajiny;
AE.	keďže 15. júna 2026 začala EÚ prístupové rokovania s Ukrajinou a Moldavskom o tematickom bloku 1: Základné hodnoty, ktorý tvorí: kapitola 23: Súdnictvo a základné práva, kapitola 24: Spravodlivosť, sloboda a bezpečnosť, kapitolu 5: Verejné obstarávanie, kapitola 18: Štatistika a kapitola 32: Finančná kontrola; keďže rokovania o bloku Základné hodnoty sa v prístupovom procese otvorili ako prvé a uzavrú sa ako posledné a od pokroku dosiahnutého v rámci tohto bloku závisí celkové tempo rokovaní;
AF.	keďže viaceré členské štáty rozposlali neoficiálne dokumenty o dynamike pristúpenia Ukrajiny k EÚ a možnostiach posilnenia budúcich zmlúv o pristúpení k EÚ;
AG.	keďže v spoločnej analýze Európskej služby pre vonkajšiu činnosť a ukrajinského centra pre boj proti dezinformáciám sa identifikovali stratégie a operácie Ruska v oblasti zahraničnej manipulácie s informáciami a zahraničného zasahovania zamerané na oslabenie a narušenie verejnej podpory procesu pristúpenia Ukrajiny k EÚ, a to tak na Ukrajine, ako aj v EÚ; 
I. Aktuálny stav ruskej útočnej vojny a sankcií EÚ
1.	čo najdôraznejšie odsudzuje prebiehajúcu nezákonnú útočnú vojnu Ruska proti Ukrajine a opätovne potvrdzuje svoju neochvejnú solidaritu s obyvateľmi Ukrajiny a podporuje jej nezávislosť, zvrchovanosť a územnú celistvosť v rámci jej medzinárodne uznaných hraníc; opätovne potvrdzuje svoju politiku neuznávania všetkých území Ukrajiny nezákonne a dočasne okupovaných Ruskom vrátane Krymu;
2.	žiada, aby Ruská federácia okamžite a bezpodmienečne ukončila všetky vojenské aktivity na Ukrajine a proti Ukrajine a stiahla všetky svoje sily a vojenské vybavenie z celého územia Ukrajiny v rámci jej medzinárodne uznaných hraníc vrátane pobrežného mora; zdôrazňuje, že statoční obyvatelia Ukrajiny platia najvyššiu cenu za ochranu Ukrajiny, a tým aj za bezpečnosť Európy;
3.	vyjadruje hlbokú sústrasť a plnú solidaritu so všetkými, ktorí boli zasiahnutí útočnou vojnou Ruskej federácie proti Ukrajine, vrátane príslušníkov ozbrojených síl, veteránov, rodín zabitých alebo zranených, vnútorne vysídlených osôb, utečencov a všetkých civilistov, ktorí znášajú vážne humanitárne, zdravotné, psychologické, sociálne a hospodárske dôsledky vojny;
4.	odsudzuje rozsiahle a systematické útoky Ruskej federácie na ukrajinské civilné obyvateľstvo, najmä útoky na kritickú energetickú a vodnú infraštruktúru, ktoré predstavujú očividné porušovanie medzinárodného humanitárneho práva;
5.	dôrazne odsudzuje závažné porušovanie práv ukrajinských detí vrátane vrážd, zlého zaobchádzania, násilných presunov a deportácií, ako aj nezákonných osvojení, pozmeňovania ich osobných údajov a obmedzovania kontaktu s ich rodinami; ďalej odsudzuje ich násilnú rusifikáciu a vystavenie vojensko-patriotickému výcviku, vojnovej propagande a militarizácii; požaduje okamžitý, bezpečný a bezpodmienečný návrat unesených detí a vyzýva EÚ, aby duševné zdravie detí zaradila medzi osobitné zložky podpory obnovy; vyzýva Komisiu a členské štáty, aby posilnili podporu ukrajinských orgánov, ako aj medzinárodných a mimovládnych organizácií pri dokumentovaní týchto zločinov a identifikácii, repatriácii, opätovnom začleňovaní, rehabilitáciu a podpore postihnutých detí; víta rastúcu angažovanosť v Medzinárodnej koalícii pre návrat ukrajinských detí, ktorá je kľúčovou platformou pre koordinovanú medzinárodnú činnosť zameranú na návrat nezákonne deportovaných a násilne presunutých ukrajinských detí;
6.	odsudzuje výrazné zhoršenie situácie v oblasti ľudských práv na územiach okupovaných Ruskom, kde dochádza okrem iného k prípadom svojvoľného zadržiavania a zmiznutia, mučenie, násilnú „pasportizáciu“ a mobilizáciu ukrajinských občanov na dočasne okupovaných územiach, popravy vojnových zajatcov a nezákonné deportácie; opätovne dôrazne pripomína neodňateľné právo všetkých Ukrajincov násilne vysídlených v dôsledku ruskej agresie na bezpečný, dobrovoľný a bezpodmienečný návrat do svojich domovov po úplnom ukončení okupácie a obnovení územnej celistvosti Ukrajiny;
7.	dôrazne odsudzuje skutočnosť, že Ruská federácia nezákonné zaviedla okupačnú správu na dočasne okupovaných územiach Ukrajiny, ako aj jej systematické a nezákonné privlastňovanie si verejného a súkromného majetku, rabovanie a nezákonné vyvážanie ukrajinského kultúrneho bohatstva a dedičstva, ničenie hospodárskej činnosti a využívanie týchto území na vlastné politické a hospodárske záujmy;
8.	dôrazne odsudzuje, že Ruská federácia zapája do svojej útočnej vojny proti Ukrajine cudzích štátnych príslušníkov, a to aj z tretích krajín, pričom pri nábore sa často používajú podvodné praktiky a zneužívajú sa zraniteľné sociálno-ekonomické podmienky; zdôrazňuje, že takéto praktiky predstavujú obchodovanie s ľuďmi a závažné porušovanie ľudských práv; vyzýva EÚ a jej členské štáty, aby spolu s medzinárodnými partnermi bojovali proti týmto praktikám, a to aj prostredníctvom sankcií, zvyšovania informovanosti a podpory obetí, a naliehavo vyzýva tretie krajiny, aby takémuto náboru zabránili;
9.	odsudzuje neľudské zaobchádzanie s ukrajinskými vojnovými zajatcami zo strany Ruskej federácie vrátane mučenia a popráv, čo je v rozpore s medzinárodným humanitárnym právom, a vyzýva na ich okamžité a bezpodmienečné prepustenie; vyzýva EÚ, jej členské štáty a medzinárodné spoločenstvo, aby zintenzívnili svoje úsilie, a to aj diplomatickými a právnymi prostriedkami, s cieľom zabezpečiť dodržiavanie medzinárodného práva a uľahčiť ďalšie výmeny väzňov; vyzýva Medzinárodný výbor Červeného kríža, aby v plnej miere vykonával svoj mandát podľa medzinárodného humanitárneho práva a zabezpečil neobmedzený a pravidelný prístup na všetky miesta, kde sa nachádzajú ukrajinskí vojnoví zajatci a civilisti, vrátane zadržiavaných osôb; konštatuje, že Ukrajina pri zaobchádzaní s vojnovými zajatcami naďalej dodržiava svoje záväzky vyplývajúce z medzinárodného práva;
10.	vyzýva Komisiu a členské štáty, aby výrazne zvýšili pomoc v oblasti zdravia a zabezpečili, aby sa potreby rehabilitácie plne zohľadnili v rámcoch podpory EÚ; naliehavo vyzýva Komisiu a členské štáty, aby zachovali a prípadne rozšírili podporu pre ukrajinských utečencov, ktorí sú v súčasnosti ubytovaní v členských štátoch, ako aj pre vnútorne vysídlené osoby v Ukrajine;
11.	vyzýva EÚ a jej členské štáty, aby bojovali proti ruským dezinformáciám o jeho útočnej vojne a o procese pristúpenia Ukrajiny k EÚ tým, že vo všetkých členských štátoch úplne obmedzia činnosti spojené s ruskými štátom kontrolovanými mediálnymi organizáciami a ich prispievateľmi, rozšíria príslušné individuálne sankčné zoznamy, vyvodia právnu zodpovednosť voči osobám, ktoré sa podieľajú na štátnej propagande, posilnia digitálnu gramotnosť, podporia informácie založené na faktoch s osobitným dôrazom na krajiny, na ktoré sa ruská propaganda obzvlášť zameriava, a budú dôsledne presadzovať akt o digitálnych službách[footnoteRef:6] tým, čiže vyvodzovať zodpovednosť voči platformám sociálnych médiá za šírenie škodlivého obsahu;  [6:  	Nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách) (Ú. v. EÚ L 277, 27.10.2022, s. 1, http://data.europa.eu/eli/reg/2022/2065/oj).] 

12.	dôrazne poukazuje na to, že Ukrajina má v súlade s článkom 51 Charty OSN prirodzená právo na sebaobranu a že ako brániaca sa krajina má takisto právo útočiť na legitímne ciele na území agresora, čiže Ruska; s hlbokým znepokojením berie na vedomie zníženie vojenskej pomoci USA o 99 % v roku 2025; oceňuje preto iniciatívu NATO týkajúcu sa zoznamu prioritných požiadaviek pre Ukrajinu, ako aj misiu s názvom bezpečnostná pomoc a výcvik NATO pre Ukrajinu; víta, že EÚ a jej členské štáty sa postavili do čela tohto úsilia a stali sa hlavnými poskytovateľmi finančnej a vojenskej podpory Ukrajine, a to aj prostredníctvom výcvikových iniciatív vojenskej pomocnej misie EÚ na podporu Ukrajiny a financovania a poskytovania vojenskej podpory, ako sú systémy protivzdušnej obrany a spôsobilosti na presné zásahy v tyle nepriateľa; vyzýva EÚ a jej členské štáty na zvýšenie pomoci, aby Ukrajina mohla presadzovať svoje právo na sebaobranu; zdôrazňuje, že dostatočná a predvídateľná vojenská pomoc vrátane prístupu k financovaniu výroby zbraní, podpory takejto výroby mimo ukrajinského územia a spolupráca medzi EDTIB a ukrajinským obranným priemyslom má najmä vzhľadom na drastické zníženie vojenskej pomoci USA zásadný význam pre účinný odpor Ukrajiny voči ruskej agresii;
13.	konštatuje, že tempo obsadzovania ukrajinského územia zo strany Ruska sa v roku 2026 spomalilo a Ukrajine sa v apríli 2026 podarilo získať späť časť územia v čase, keď Rusko utrpelo mimoriadne vysoké straty; je presvedčený, že Ukrajina môže a musí zvíťaziť a že výsledok konfliktu nie je vopred určený; domnieva sa preto, že trvalá a posilnená vojenská podpora EÚ môže mať rozhodujúci vplyv na bojisku; vyzýva členské štáty, aby konali s väčším odhodlaním a naliehavosťou, a to aj výrazným posilnením a urýchlením dodávok a financovania zbraní a munície na Ukrajinu;
14.	naliehavo vyzýva najmä Nemecko, aby Ukrajine zaslalo rakety dlhého doletu Taurus, a vyzýva ostatné členské štáty, aby Ukrajine urýchlene poskytli ďalšie spôsobilosti protivzdušnej obrany vrátane systémov Patriot, ako aj rakiet pre systémy Patriot, SAMP/T, NASAMS, IRIS-T a HAWK;
15.	víta medzinárodné diplomatické úsilie na ukončenie vojny a oceňuje konštruktívny prístup Ukrajiny; zdôrazňuje však, že mierovým rokovaniam musí predchádzať udržateľné prímerie; zdôrazňuje, že každý mier musí byť spravodlivý a udržateľný, pričom musí plne rešpektovať zvrchovanosť a územnú celistvosť Ukrajiny; zdôrazňuje, že žiadna mierová dohoda by nemala poškodzovať ukrajinské a európske strategické záujmy ani obmedzovať schopnosť Ukrajiny brániť sa a slobodne si vyberať svoje bezpečnostné a politické spojenectvá bez toho, aby Rusko malo v tejto veci akékoľvek právo veta; zdôrazňuje, že musí byť založená na plnom dodržiavaní zásad medzinárodného práva, vyvodení zodpovednosti za vojnové zločiny, zločiny proti ľudskosti a zločin agresie a na ruských reparáciách za obrovské škody spôsobené v Ukrajine; zdôrazňuje, že súčasťou dohody by mal byť záväzok Ruska okamžite ukončiť hybridnú vojnu proti EÚ a jej partnerom vrátane Ukrajiny a že by mala takisto zahŕňať návrat všetkých unesených ukrajinských detí a uväznených ukrajinských civilistov a úplnú výmenu vojnových zajatcov vrátane pozostatkov padlých vojakov; zdôrazňuje, že v každej takejto dohode sa musia stanoviť spoľahlivé a dôveryhodné bezpečnostné záruky pre Ukrajinu, ktoré budú zodpovedať úrovni článku 5 Washingtonskej zmluvy a článku 42 ods. 7 Zmluvy o Európskej únii a začnú platiť hneď po oficiálnom ukončení vojnového stavu; berie na vedomie, že Ukrajina považuje pristúpenie k EÚ za dôležitú bezpečnostnú záruku, a to najmä vzhľadom na článok 42 ods. 7 Zmluvy o EÚ;
16.	opätovne pripomína, že len Ukrajina môže určiť podmienky mierovej dohody, ktoré budú prijateľné pre jej obyvateľov; trvá na tom, že o žiadnej záležitosti týkajúcej sa Ukrajiny by sa nemalo rozhodovať bez Ukrajiny a o žiadnej záležitosti týkajúcej sa Európy by sa nemalo rozhodovať bez Európy; zdôrazňuje, že akákoľvek dohoda, ktorej cieľom je ukončenie útočnej vojny Ruska proti Ukrajine, sa ani zďaleka netýka len Ruska a Ukrajiny a má zásadné dôsledky pre európsky bezpečnostný poriadok ako celok; zdôrazňuje, že takúto dohodu možno dosiahnuť len za účasti EÚ a jej členských štátov; vyzýva Komisiu a členské štáty, aby preskúmali možnosť vymenovania európskeho vyjednávača na vysokej úrovni, ktorý by zastupoval EÚ a jej členské štáty v diplomatických rokovaniach, pričom by mal presne vymedzený mandát a potrebné právomoci; vyzýva Komisiu, Európsku službu pre vonkajšiu činnosť a Radu, aby v koordinácii s Ukrajinou a po konzultácii s členskými štátmi vypracovali dokument strategického scenára pre povojnovú štruktúru bezpečnosti a spolupráce na európskom kontinente, ktorý by odrážal skúsenosti získané z minulosti a obsahoval potenciálne parametre budúcich vzťahov s Ruskom po skončení vojny, vrátane otázok bezpečnosti, energetiky, hraníc, vyvodenia zodpovednosti a odškodnenia;
17.	vyjadruje hlboké poľutovanie nad tým, že Rusko doposiaľ neprejavilo žiadnu vôľu k udržateľnému mieru a svoje diplomatické kontakty so Spojenými štátmi využíva len ako súčasť psychologickej vojnovej kampane na oslabenie medzinárodnej podpory pre Ukrajinu; v tejto súvislosti opakuje, že treba zvýšiť tlak na Rusko, a kritizuje čiastočné zmiernenie sankcií voči Rusku, o ktorom rozhodli Spojené štáty, a odsudzuje pozíciu Spojených štátov, ktoré podmieňujú bezpečnostné záruky pre Ukrajinu stiahnutím ukrajinských síl z Donbasu; pripomína, že vstupovanie do priamych rokovaní s Ruskom, ktorým nepredchádza vyvíjanie zmysluplného tlaku, ale naopak verejné vyhlásenie o tom, že pri rokovaniach nebudú použité hlavné páky, zníženie vojenskej podpory, odmietnutie ďalších sankcií a zrušenie tých, ktoré už boli uložené, vydieranie Ukrajiny, aby poskytla preferenčný prístup spoločnostiam z USA k obnovu a prírodným zdrojom, a pokusy prinútiť Ukrajinu, aby pristúpila k územným ústupkom a vzdala sa svojho legitímneho práva na sebaobranu, to všetko sú prvky diplomatického úsilia odsúdeného na neúspech;
18.	víta vyhlásenie vedúcich predstaviteľov skupiny G7 o Ukrajine z júna 2026 vrátane záväzku a) podporiť nový impulz na bojisku a jeho urýchlenie, a to aj zvážením rozšírenia výhod licencií na Ukrajinu s cieľom umožniť zvýšenie vojenskej výroby Ukrajiny a b) zvýšiť tlak na ruské vojnové hospodárstvo; vyzýva EÚ a jej členské štáty, aby prijali všetky potrebné opatrenia na zabezpečenie praktického vykonávania; 
19.	trvá na tom, že s cieľom zabrániť ďalšej agresii zo strany Ruska musia EÚ a jej členské štáty spolu s partnermi a spojencami prispieť k vybudovaniu spoľahlivých a právne záväzných bezpečnostných záruk pre Ukrajinu, ktoré by mali byť posilnené záväznými mechanizmami na monitorovanie dodržiavania predpisov, systematickú koordináciu pomoci a zaručenie trvalej a dlhodobej podpory zvrchovanosti, územnej celistvosti a obnovy Ukrajiny; víta závery zo schôdze koalície ochotných, ktorá sa konala 6. januára 2026 v Paríži; veľmi víta návrh na vytvorenie mnohonárodných „zabezpečovacích síl“ pre Ukrajinu a nabáda všetky členské štáty EÚ, aby dôkladne zvážili, ako môžu takéto sily čo najlepšie podporiť; víta dohodu o formulovaní politicky a právne záväzných záväzkov k obnoveniu mieru a bezpečnosti v prípade budúceho ozbrojeného útoku Ruska a jasný rámec na podporu Ukrajiny; opakovane vyzýva koalíciu ochotných členských štátov EÚ, aby preskúmala, ako vytvoriť obranné integrované pásmo vzdušnej ochrany pod európskym vedením, v rámci ktorého by sa mohli používať bojové letecké hliadky nad oblasťami Ukrajiny, o ktoré sa nebojuje, čo by pomohlo chrániť ukrajinských civilistov pred nerozlišujúcimi útokmi na civilnú infraštruktúru, poskytlo proaktívnu ochranu proti ruským vniknutiam do vzdušného priestoru EÚ a zmenilo rovnováhu síl s cieľom pomôcť prinútiť Rusko zasadnúť k rokovaciemu stolu;
20.	vzhľadom na potrebu vyvíjať väčší tlak na Rusko požaduje zvýšené, komplexnejšie a štrukturálne sankcie voči Rusku a jeho spojencom s cieľom pripraviť ho o zdroje potrebné na financovanie jeho vojenskej mašinérie a pokračovanie jeho agresie voči Ukrajine, vrátane cielených individuálnych sankcií v rámci globálneho sankčného režimu EÚ v oblasti ľudských práv (Magnitského akt EÚ) voči osobám zodpovedným za závažné porušovanie ľudských práv; vyzýva na väčšie zosúladenie sankčných zoznamov so zoznamami podobne zmýšľajúcich partnerov; dôrazne vyzýva na zvýšenie administratívnej kapacity a finančných zdrojov s cieľom zlepšiť navrhovanie, vykonávanie a presadzovanie sankcií EÚ; trvá na tom, že pred prerokovaním a udržateľným vykonávaním mierovej dohody by sa nemali zrušiť žiadne sankcie; vyzýva Radu a členské štáty, aby systematicky riešili otázku obchádzania sankcií; zdôrazňuje, že sankcie majú jasný vplyv na ruské hospodárstvo, ale opakuje, že sankčný režim musí byť širší a jeho vykonávanie prísnejšie, aby mal požadovaný účinok, ktorým je obmedzenie finančných prostriedkov Ruska na jeho útočnú vojnu; preto vyzýva na posilnenie a rozšírenie sankcií zameraných na hlavné zdroje príjmov Ruska, okrem iného na odvetvie energetiky, surovín, financií a dopravy; naliehavo vyzýva EÚ a jej členské štáty, aby koordinovane zaviedli zákaz obchodných a komerčných činností s Ruskom a Bieloruskom, najmä pokiaľ ide o tovar a technológie s možných dvojakým použitím, ako aj zákaz tranzitu tovaru do EÚ a z EÚ cez ich územia; vyzýva na úplný zákaz ruských výrobkov z ocele a vývozu oxidu hlinitého do Ruska;
21.	vyzýva na zintenzívnenie úsilia o rozloženie operácií ruskej tieňovej flotily, ktoré predstavujú značné a rastúce riziko pre námornú bezpečnosť a životné prostredie, najmä v strategicky významnom Baltskom mori; v tejto súvislosti vyzýva na užšiu spoluprácu medzi orgánmi v členských štátoch v oblasti Baltského mora s cieľom zabezpečiť účinné zastavenie operácií tieňovej flotily; naliehavo vyzýva členské štáty, aby prísne dodržiavali právne predpisy EÚ a zastavili všetok dovoz ruského zemného plynu a skvapalneného zemného plynu, pretože príjmy z nich sústavne podporujú ruskú vojnovú mašinériu a oslabujú účinnosť sankcií EÚ a podporu EÚ Ukrajine;
[bookmark: _Hlk229052168]22.	vyjadruje poľutovanie nad tvrdými rozhodnutiami Medzinárodného olympijského výboru a Medzinárodného paralympijského výboru týkajúcimi sa slobody prejavu ukrajinských športovcov počas zimných olympijských a paralympijských hier 2026 v Miláne Cortina, ako aj nad rozhodnutím organizácie World Aquatics zrušiť sankcie voči ruským a bieloruským športovcom a nad rozhodnutím Bienále v Benátkach znovu prijať ruských umelcov; zdôrazňuje skutočnosť, že ruský a bieloruský režim aktívne využívajú šport a kultúru na štátnu propagandu a na zmenu naratívu o páchateľoch hrubého porušovania ľudských práv a vojnových zločinov; vyjadruje solidaritu s ukrajinskými športovcami, ktorí boli diskriminovaní, a vyzýva EÚ a jej členské štáty, aby zabezpečili úplné uplatňovanie a presadzovanie európskeho práva v oblasti hospodárskej súťaže; žiada, aby sa zabránilo vydávaniu víz EÚ ruským športovcom a umelcom, ktorí sa nedištancujú od útočnej vojny Ruska proti Ukrajine;
II. Dlhodobá finančná podpora pre Ukrajinu a vojnové reparácie
23.	oceňuje oznámenie Komisie z januára 2026, že poskytne 90 miliárd EUR na kritickú podporu rozpočtových a vojenských potrieb Ukrajiny počas dvojročného obdobia 2026 – 2027, a víta potrebnú flexibilitu balíka v rámci režimu výnimiek stanoveného v článku 13 ods. 5 navrhovaného nariadenia, ktorým sa stanovuje úver na podporu Ukrajiny na roky 2026 a 2027[footnoteRef:7]; víta skutočnosť, že Rada vyriešila patovú situáciu, ktorá bránila mobilizácii úveru na podporu Ukrajiny, a že došlo k odblokovaniu Fondu pomoci pre Ukrajinu v rámci Európskeho mierového nástroja; vyzýva vlády Maďarska, Slovenska a Českej republiky, aby prehodnotili svoje rozhodnutia o neúčasti a podieľali sa na zárukách za úver; víta prvú splátku vo výške 3,2 mld. EUR v rámci úveru na podporu Ukrajiny, ktorá bola Ukrajine vyplatená 25. júna 2026; [7:  	Návrh Komisie zo 14. januára 2026 na nariadenie Európskeho parlamentu a Rady, ktorým sa vykonáva posilnená spolupráca na účely zriadenia úveru na podporu Ukrajiny na roky 2026 a 2027 (COM(2026)0020).] 

24.	vyzýva Komisiu a členské štáty, aby prijali komplexnejší, dlhodobejší a strategickejší prístup k podpore Ukrajiny, ktorý by presahoval rámec ad hoc opatrení pomoci; zdôrazňuje potrebu štruktúrovanej a viacrozmernej stratégie EÚ, ktorá by kombinovala trvalú vojenskú, hospodársku a priemyselnú podporu; v tejto súvislosti vyzýva na výrazné zvýšenie európskych výrobných kapacít v oblasti obrany a na vytvorenie koordinovaných celoeurópskych mechanizmov obstarávania s cieľom zabezpečiť včasné a dostatočné dodávky munície a vybavenia na Ukrajinu;
25.	opakuje svoje pevné presvedčenie, že Rusko musí zaplatiť za obrovské škody spôsobené v Ukrajine; zdôrazňuje, že treba vytvoriť predvídateľný viacročný finančný rámec pre Ukrajinu, ktorý jej pomôže pokryť výdavky na obnovu a obranu počas ruskej agresie bez každoročnej neistoty; vyjadruje poľutovanie nad tým, že Komisia a Rada nesúhlasili s návrhom Komisie na reparačný úver[footnoteRef:8] s použitím hotovostných zostatkov spojených s ruskými štátnymi aktívami, a víta výzvy Rady, aby Komisia pokračovala v práci na technických a právnych aspektoch nástrojov, ktorými sa zriaďuje reparačný úver založený na hotovostných zostatkoch spojených s imobilizovanými ruskými aktívami s cieľom zaplatiť za obranu, obnovu a odškodnenie Ukrajiny; opätovne potvrdzuje, že je potrebné previesť tieto imobilizované aktíva do účelovo vytvoreného subjektu; [8:  	Návrh Komisie z 3. decembra 2025 na nariadenie Európskeho parlamentu a Rady, ktorým sa zriaďuje reparačný úver pre Ukrajinu a ktorým sa mení nariadenie Európskeho parlamentu a Rady (EÚ) 2024/792 z 29. februára 2024, ktorým sa zriaďuje Nástroj pre Ukrajinu (COM(2025)3502).] 

26.	víta dohodu o Dohovore o zriadení Medzinárodnej nárokovej komisie pre Ukrajinu a naliehavo vyzýva na jeho urýchlenú ratifikáciu; víta návrh Komisie začať proces, aby sa EÚ stala zakladajúcim členom Osobitného tribunálu pre zločin agresie voči Ukrajine, pretože ide o krok k zabezpečeniu vyvodenia zodpovednosti za zločin agresie a podpore úsilia o medzinárodnú spravodlivosť; požaduje väčšiu podporu EÚ pri zhromažďovaní a uchovávaní dôkazov o vojnových zločinoch Ruska v Ukrajine vrátane výrazného zvýšenia finančnej, technickej a forenznej pomoci ukrajinským prokurátorom a vyšetrovacím orgánom pre vojnové zločiny; 
III. Záväzok v súvislosti s pristúpením k EÚ a prístupovými rokovaniami 
27.	dôrazne víta pokračujúce odhodlanie Ukrajiny plniť požiadavky na členstvo v EÚ a jej schopnosť napredovať na ceste k pristúpeniu k EÚ; zdôrazňuje, že výsledky Ukrajiny sa musia vždy posudzovať v kontexte pokračujúcej útočnej vojny Ruska a jej negatívneho vplyvu na demokratické procesy a verejnú správu na Ukrajine; 
28.	opätovne potvrdzuje, že hoci proces rozširovania EÚ musí zostať prísne založený na zásluhách, objektívny a založený na kodanských kritériách a podmienkach rámca rozširovania, rozširovanie predstavuje vzájomne prospešnú geostrategickú investíciu do mieru, stability a bezpečnosti na európskom kontinente, ako aj morálnu povinnosť; zdôrazňuje preto, že budúcnosť Ukrajiny je v EÚ, a uznáva európsku integráciu Ukrajiny ako strategickú prioritu Únie;
29.	oceňuje prijatie ukrajinského národného programu prispôsobenia ukrajinských právnych predpisov právu Európskej únie ako kľúčového nástroja pre štruktúrované a transparentné plánovanie procesu prispôsobovania právnych predpisov vrátane ambiciózneho harmonogramu pre dokončenie všetkých nevyhnutných krokov na splnenie kritérií do roku 2027;
30.	víta ukončenie procesu preverovania všetkých tematických blokov a berie na vedomie posúdenia Komisie a Rady, že Ukrajina dosiahla významný pokrok pri otvorení ďalších blokov rokovacích kapitol; oceňuje výzvu Európskej rady z marca 2026, aby Rada bezodkladne otvorila všetky bloky rokovacích kapitol a žiada Radu, aby v nadväznosti na toto rozhodnutie okamžite konala, počnúc blokom základných hodnôt; súčasne víta rozhodnutie Komisie a cyperského predsedníctva Rady pokračovať v rokovaniach na technickej úrovni, kým sa nezačnú budúce rokovania;
31.	dôrazne vyzýva všetky členské štáty, a najmä novú maďarskú vládu, aby prestali vetovať otváranie rokovacích blokov a prestali využívať vyhliadky Ukrajiny na členstvo v EÚ ako tému v domácej politike a politických kampaniach; víta, že v rámci prístupových rokovaní bol otvorený prvý blok základných hodnôt, a očakáva, že čoskoro sa otvoria ďalšie tematické bloky;
32.	uvedomuje si, že potenciálne pristúpenie Ukrajiny k Únii bude mať významný vplyv na rozpočet; zdôrazňuje však, že väčšina nákladov na obnovu bude pravdepodobne pokrytá z iných zdrojov ako z rozpočtu EÚ a bude si okrem značného domáceho úsilia vyžadovať príspevky od medzinárodných finančných inštitúcií, súkromných investorov a partnerských krajín; zdôrazňuje, že je dôležité, aby sa v členských štátoch a Ukrajine zachovala a ďalej posilňovala podpora verejnosti pre proces rozširovania a pristúpenie Ukrajiny, čo si vyžaduje prispôsobenú, na faktoch založenú komunikáciu na úrovni EÚ a na vnútroštátnej úrovni, okrem iného o tom, ako riešiť legitímne obavy týkajúce sa vplyvu na určité hospodárske odvetvia a politiky EÚ, ako je spoločná poľnohospodárska politika;
33.	vyzýva Radu, Komisiu a členské štáty, aby sa maximálne inovatívne snažili zabezpečiť, aby sa diskusie o členstve Ukrajiny v EÚ nestali negatívnym faktorom mierových rokovaní, pre ostatné pristupujúce krajiny alebo pre domácu politiku Ukrajiny; vyzýva členské štáty, aby sa aktívne a konštruktívne zapojili do diskusie o návrhoch zameraných na pokrok v európskej integrácii Ukrajiny a zároveň odrážali strategické záujmy EÚ, zohľadňovali dynamiku v prístupových krajinách vrátane pokusov Ruska oslabiť verejnú podporu rozširovania a pristúpenia k EÚ a napredovali v otázke budúcej bezpečnosti budúcu Ukrajiny a európskeho kontinentu; opakuje svoju výzvu, aby sa posilnila schopnosť EÚ konať zjednodušením rozhodovacích procesov, napríklad zavedením hlasovania kvalifikovanou väčšinou v medzikrokoch procesu rozširovania pri rozhodovaní o otvorení a uzavretí jednotlivých rokovacích tematických blokov a kapitol, plne v súlade so zmluvami
34.	pripomína svoju predtým prijatú pozíciu k Volyňskému masakru a vyjadruje poľutovanie nad nedávnou zbytočnou a nevyprovokovanou eskaláciou zo strany prezidenta Volodymyra Zelenského, ktorý premenoval elitnú vojenskú jednotku ukrajinských ozbrojených síl po hrdinoch Ukrajinskej povstaleckej armády (UPA); vyjadruje poľutovanie nad tým, že pritom bola ignorovaná citlivosť tejto otázky a zármutok Poliakov, pokiaľ ide o obete UPA, ktorých počet sa odhaduje na desiatky tisícok, a ich rodiny, najmä vzhľadom na neochvejnú podporu Poľska v boji Ukrajiny proti ruskej agresii; domnieva sa, že toto rozhodnutie narúša susedské vzťahy a predchádzajúce úsilie o riešenie nevyriešených a bolestivých aspektov dvojstranných historických vzťahov v duchu skutočného a úprimného zmierenia a nie je v súlade s európskymi hodnotami; vyzýva na deeskaláciu a obnovenie úsilia o zmierenie vedeného v dobrej viere;
35.	domnieva sa, že politika Ukrajiny zameraná na spoluprácu so susednými krajinami a budúcnosť, vrátane riešenia dvojstranných sporov a historického dialógu, prispieva k napredovaniu v prístupovom procese, a zdôrazňuje, že prístupový proces by sa nemal zneužívať na to, aby bránil pokroku na európskej ceste založenému na zásluhách alebo prevažoval nad širšími strategickými záujmami Únie, a že takéto otázky sa musia riešiť skôr prostredníctvom otvoreného dialógu a skutočnej spolupráce;
IV. Demokracia a demokratické inštitúcie 
36.	oceňuje mimoriadne úsilie Ukrajiny o posilnenie demokratických inštitúcií počas vojny; je však znepokojený nedávnym zhoršením vzťahov medzi zákonodarnou a výkonnou zložkou moci; naliehavo vyzýva všetky zainteresované strany, aby obnovili produktívne vzťahy medzi vládou a Verchovnou radou Ukrajiny, a vyzýva všetkých politických aktérov v Ukrajine, najmä tých, ktorí sú v súčasnosti pri moci, aby podporovali politickú jednotu a súdržnú a inkluzívnu tvorbu politík, a naliehavo vyzýva politické sily Ukrajiny, aby zostali jednotné v otázke obrany krajiny a jej ceste k integrácii do EÚ; vyzýva najmä ukrajinské orgány, aby dodržiavali zásadu rozdelenia právomocí, plurality a začleňovania viacerých strán, zabezpečili náležité zohľadnenie právomocí a práv miestnych orgánov a miestnych samosprávnych orgánov, dodržiavali právny štát a základné slobody vrátane plurality médií v súlade s demokratickými zásadami a hodnotami, ktoré Ukrajinci tak rozhodne a odvážne bránia; vyzýva inštitúcie EÚ, aby prehĺbili svoju spoluprácu s Verchovnou radou Ukrajiny;
37.	znova zdôrazňuje zásadný význam vnútornej politickej jednoty ako základného piliera dlhodobej odolnosti Ukrajiny, ktorá čelí pokračujúcej agresii Ruskej federácie; ďalej opakuje, že je dôležité zachovať parlamentný pluralizmus ako základný kameň demokratickej správy vecí verejných; zdôrazňuje potrebu konštruktívnej a zmysluplnej spolupráce medzi všetkými parlamentnými politickými silami zastúpenými vo Verchovnej rade Ukrajiny, so zameraním na posilnenie politickej, vojenskej, hospodárskej a sociálnej odolnosti, ako aj na plnenie prístupových kritérií EÚ;
38.	opätovne zdôrazňuje, že Verchovna rada Ukrajiny zohráva kľúčovú úlohu pri včasnom prijímaní reforiem; zdôrazňuje význam rešpektovania a posilňovania inštitucionálnej úlohy Verchovnej rady Ukrajiny a podporuje prebiehajúce reformné úsilie o posilnenie jej legislatívnej kapacity, dohľadu nad výkonnou mocou a zodpovednosti voči verejnosti; je znepokojený oneskoreným prijímaním takýchto zákonov a vyzýva Verchovnu radu Ukrajiny a jej poslancov, aby zaviedli zrýchlený postup na ich urýchlené prijatie a zároveň si v plnej miere zachovali parlamentnú kontrolu nad legislatívnymi návrhmi;
39.	naliehavo vyzýva ukrajinskú vládu a opozíciu, aby aktívne hľadali spôsoby a praktické postupy vrátane preskúmania nových prístupov k širokej politickej spolupráci s cieľom spolupracovať pri presadzovaní európskych reforiem na ceste Ukrajiny k členstvu v EÚ; pripomína svoje znepokojenie týkajúce sa obmedzení zahraničných ciest poslancov Verchovnej rady Ukrajiny a znova odporúča zrušiť obmedzenia zahraničných ciest poslancov v súvislosti s ich mandátom a politickými záležitosťami; odporúča posilniť zákonodarnú kapacitu Verchovnej rady Ukrajiny, aby mohla produkovať kvalitnejšie právne predpisy a bojovať proti „legislatívnemu spamu“, čo je situácia, keď sa na tú istú tému paralelne šíri viacero návrhov zákonov nízkej kvality;
40.	víta pokračujúcu účasť Ukrajiny na Východnom partnerstve a Parlamentnom zhromaždení Euronest; víta účasť opozičných poslancov Verchovnej rady Ukrajiny na jeho schôdzach;
41.	zdôrazňuje, že je dôležité rozvíjať konštruktívnu politickú kultúru a podporovať spoluprácu medzi politickými stranami na Ukrajine založenú na dôvere; berie na vedomie aktívnu účasť ukrajinských poslancov na dialógu Jeana Monneta pre mier a demokraciu s Verchovnou radou Ukrajiny a poznamenáva, že tento rok si pripomíname 10. výročie od jeho vzniku v októbri 2016; oceňuje tento formát ako trvalý a konštruktívny nástroj dialógu medzi stranami, ktorý pomáha vedúcim predstaviteľom a všetkým parlamentným frakciám a skupinám Verchovnej rady dosiahnuť konsenzus v otázke inštitucionálnych reforiem; nabáda Verchovnú radu, aby zvolala ďalšie kolo s cieľom konsolidovať reformy potrebné pre proces pristúpenia Ukrajiny;
42.	uznáva mimoriadne úsilie Ukrajiny, ktoré vynaložila pri príprave demokratických volieb, ktoré sa majú konať po zrušení stanného práva, a trvá na tom, aby sa poskytol primeraný čas na splnenie potrebných noriem a podmienok pre slobodné a spravodlivé voľby; pripomína, že v súlade so všeobecne uznávanými demokratickými zásadami a ukrajinskou ústavou sa voľby nemôžu konať v čase vojny a stanného práva a že si vyžadujú celkovú bezpečnú situáciu a primeraný čas na prípravu a prístup k informáciám, aby spĺňali medzinárodné normy; považuje preto tlak vlády USA na Ukrajinu, aby usporiadala voľby v čase, keď prebieha ruská útočná vojna a v krajine platí stanné právo, za neprimeraný a domnieva sa, že to neslúži účelu demokratickej legitimity;
43.	oceňuje dôležitú prácu pracovných skupín, ktoré vytvorila Verchovna rada Ukrajiny, pri vypracúvaní volebnej legislatívy pre prvé povojnové voľby; vyzýva EÚ a jej členské štáty, aby pomáhali pri reforme ukrajinskej volebnej legislatívy, a to aj odstránením prekážok, ktoré bránia násilne vysídleným osobám zúčastniť sa na parlamentných a prezidentských voľbách, a aby poskytli finančnú pomoc, najmä na organizáciu hlasovania mimo Ukrajiny; odporúča, aby Európska únia plne podporovala a pripravila dlhodobú medzinárodnú volebnú pozorovateľskú misiu;
44.	pripomína, že útočná vojna Ruska sa vedie aj v informačnej oblasti a dôrazne odsudzuje pokusy Ruska o delegitimizáciu ukrajinských inštitúcií; zdôrazňuje, že ruská kognitívna vojna je zameraná na verejnú podporu Ukrajiny v európskych demokraciách, a to aj prostredníctvom podpory rôznych politických strán; trvá preto na tom, aby Ukrajina dostala pomoc EÚ v boji proti zahraničnej manipulácii s informáciami a zahraničnému zasahovaniu počas povojnových volieb, ktorá bude podobná pomoci poskytnutej Moldavskej republike, a naliehavo vyzýva Ukrajinu a EÚ, aby v tomto smere spolupracovali;
45.	víta obnovenie vysielania zasadnutí Verchovnej Rady Ukrajiny, čím sa posilnila demokratická legitimita Ukrajiny; uznáva výzvy spojené so zachovaním pluralitných médií v podmienkach vojny; zdôrazňuje, že akékoľvek obmedzenia zavedené za takýchto mimoriadnych okolností nemajú trvalú povahu a mali by sa pravidelne prehodnocovať a upravovať, ak je to vhodné a možné, v súlade s vývojom situácie; zdôrazňuje, že predĺženie vojny samo osebe neoprávňuje na uplatňovanie obmedzení a že s posilnením odolnosti Ukrajiny by sa tieto opatrenia mali postupne zmierňovať, pričom by mali zostať v platnosti len tie, ktoré sú striktne nevyhnutné a primerané národnej bezpečnosti;
V. Právny štát a reformy súdnictva
46.	oceňuje prijatie 10-bodového plánu hlavných reforiem (tzv. plán Kos – Kačka) dohodnutého medzi EÚ a Ukrajinou v decembri 2025 ako dôležitého kroku na posilnenie právneho štátu, napredovanie reformy súdnictva a zvýšenie protikorupčného úsilia; víta prebiehajúce práce na realizácii plánu a vyzýva Ukrajinu, aby čo najskôr dosiahla konkrétne výsledky napredovaním v kľúčových reformách nad rámec štádia diskusií či pracovných skupín; zdôrazňuje, že miera vykonávania plánu v polovici roka 2026, ktorá podľa ukrajinskej komunity think-tankov dosahuje približne 15 %, by sa mala pre Ukrajinu považovať za neuspokojivú;
47.	zdôrazňuje význam včasnej a úplnej realizácie plánu, a to aj prostredníctvom jasne vymedzených míľnikov, merateľných ukazovateľov a účinných monitorovacích mechanizmov; vyjadruje znepokojenie nad obmedzeným pokrokom v určitých prioritných oblastiach a naliehavo vyzýva ukrajinské orgány, aby urýchlili vykonávanie na základe jasných kritérií a trvalého politického záväzku, keďže včasné, dôveryhodné a účinné vykonávanie bude mať zásadný význam pre posilnenie demokratickej odolnosti Ukrajiny a napredovanie v jej procese pristúpenia k EÚ;
48.	víta vytvorenie hlavnej iniciatívy Ukrajina2EU, ktorú iniciovali EÚ, Litva a Dánsko a ku ktorej sa neskôr pripojili Švédsko, Írsko a Poľsko, a ktorá poskytuje cielenú pomoc ukrajinským štátnym inštitúciám pri vykonávaní krokov na dokončenie procesu pristúpenia k EÚ a pri príprave na členstvo v EÚ; zdôrazňuje význam projektov technickej pomoci, ako je tento, a žiada, aby sa neustále podporovali a aby sa do nich zapojilo viac členských štátov; takisto víta úsilie organizácií občianskej spoločnosti pri monitorovaní vykonávania a podpore ďalšieho napredovania v reformách; 
49.	víta napredovanie Ukrajiny v reforme súdnictva a boji proti korupcii a uznáva, že takýto pokrok sa dosahuje pod mimoriadnym tlakom vojny; požaduje sústavné a urýchlené napredovanie v týchto kritických oblastiach, keďže silný právny štát umožňuje transparentnosť a zodpovednosť v procesoch obnovy a oživenia hospodárstva a zlepšuje investičné prostredie a dôveru medzinárodných partnerov; víta realizáciu plánu na podporu právneho štátu prijatého v máji 2025 a zdôrazňuje, že tento pokrok priamo súvisí so zvyšovaním dôvery verejnosti v štátne inštitúcie; 
50.	je naďalej znepokojený tým, že na Ústavný súd Ukrajiny neboli vymenovaní medzinárodne preverení sudcovia; vyzýva Verchovnu radu Ukrajiny, aby prijala zákon o ústavnom súde v súlade so stanoviskami Benátskej komisie a zabezpečila transparentné výberové konanie s účasťou medzinárodných odborníkov a dvojtretinovou parlamentnou väčšinou potrebnou na vymenovanie; naliehavo vyzýva Ukrajinu, aby pri transformácii súdnictva využila dostupné medzinárodné odborné znalosti a pomoc, a uznáva, že inštitucionálne zlepšenie si vyžaduje širšie opatrenia na posilnenie výkonnosti a nezávislosti; vyzýva, aby sa v roku 2026 prioritne napredovalo v komplexnej reforme Národnej advokátskej komory Ukrajiny; 
51.	naliehavo vyzýva Ukrajinu, aby vynaložila ďalšie úsilie na zabezpečenie profesionality a bezúhonnosti justičných úradníkov; zdôrazňuje potrebu transparentného vymenúvania v súdnictve a účinného vyšetrovania a sankcionovania trestných činov korupcie na všetkých úrovniach; vyzýva Ukrajinu, aby reformovala výber a odvolávanie generálneho prokurátora a obmedzila jeho neprimeraný vplyv na jednotlivé prípady, a to aj prostredníctvom automatického prideľovania prípadov a obmedzenia prístupu k spisom; nabáda súdnictvo, aby pokračovalo v investíciách do nových technológií, ktoré by pomohli prekonať nedostatok zamestnancov a vysoké pracovné zaťaženie; vyjadruje súdnictvu uznanie za to, že pokračuje vo svojej práci v náročných podmienkach, a ukrajinskej občianskej spoločnosti za monitorovanie vykonávania reforiem právneho štátu;
52.	vyzýva na reformu ukrajinskej bezpečnostnej služby (SBU) a štátneho vyšetrovacieho úradu (SBI), ktorá by vychádzala z iniciatívy prezidenta Zelenského oznámenej 2. januára 2026, najmä pokiaľ ide o zameranie SBU na kontrarozviedku, boj proti terorizmu a iné zdroje bezpečnostných hrozieb, ako aj potenciál na zneužívanie právomocí a dodržiavanie ľudských práv; oceňuje úsilie vynaložené na reformu týchto inštitúcií počas vojny; vyjadruje však poľutovanie nad tým, že návrh zákona o reforme SBI nebol prijatý na plenárnom zasadnutí Verchovnej rady Ukrajiny do konca apríla 2026; uznáva prínos poradnej misie EÚ na Ukrajine za jej dôležitú prácu v oblasti európskej integrácie vrátane reformy sektora bezpečnosti, právneho štátu a zodpovednosti; 
53.	požaduje preskúmanie trestného poriadku a súvisiacej legislatívy s cieľom zabezpečiť rýchlu a kvalitnú spravodlivosť, najmä preskúmaním ustanovení, ktorými sa stanovuje automatické ukončenie vyšetrovaní z dôvodu uplynutia lehôt predsúdneho vyšetrovania a skrátených lehôt vyšetrovania, čo ohrozuje účinné vyšetrovanie zložitých trestných činov vrátane prípadov korupcie na vysokej úrovni; naliehavo tiež vyzýva ukrajinské orgány, aby sa zaoberali praktikami vyšetrovacej väzby a zneužívaním procesných práv; nabáda na väčšiu transparentnosť pri prístupe k verejným záznamom, pričom uznáva bezpečnostné potreby v čase vojny; víta zavedenie nového zákona o lobizme; 
54.	naliehavo vyzýva ukrajinské orgány, aby sa zdržali akýchkoľvek politicky motivovaných súdnych konaní a aby nezavádzali osobné sankcie voči zástupcom opozície a vedúcim predstaviteľom organizácií občianskej spoločnosti; zdôrazňuje, že takéto praktiky oslabujú demokratické normy a dôveru verejnosti;
55.	vyzýva ukrajinské orgány, aby z vnútroštátnych právnych predpisov odstránili ustanovenia porušujúce všeobecne uznávané európske a medzinárodné normy parlamentnej nezávislosti, ako sú mandát slobodného zástupcu, deľba moci a zásada právnej istoty, pretože stotožňujú poslancov ukrajinského parlamentu so štátnymi úradníkmi; zdôrazňuje, že poslanec ukrajinského parlamentu vykonáva mandát zástupcu a nie je súčasťou žiadnej administratívnej hierarchie, nie je vymenovaný do funkcie, nevykonáva oficiálne funkcie, a preto nemôže byť vo vnútroštátnych právnych predpisoch vymedzený ako štátny úradník;
VI. Boj proti korupcii
56.	víta napredovanie špecializovaných protikorupčných agentúr pri odhaľovaní a stíhaní mediálne známych prípadov a oceňuje zavedenie mechanizmov pre oznamovateľov; zdôrazňuje, že nedávne odhalenie veľkej korupcie je dôkazom toho, že treba pokračovať v boji proti korupcii, a svedčí tiež o úspechu úsilia, ktoré sa v tomto smere vyvíja; uznáva, že Ukrajina dosiahla pozoruhodný úspech vo vyšetrovaní a stíhaní korupcie; zdôrazňuje, že je naďalej nevyhnutné, aby sa v prípadoch veľkej korupcie dosiahli spoľahlivé a nezvratné výsledky z hľadiska vyšetrovania, obžaloby a právoplatného odsúdenia; varuje, že akékoľvek oslabenie protikorupčných reforiem by vážne narušilo dôveru verejnosti a cestu Ukrajiny k európskej integrácii;
57.	víta rozsiahly nábor nových zamestnancov do Národného protikorupčného úradu Ukrajiny (NABU) a Špecializovanej protikorupčnej prokuratúry (SAPO); ďalej víta schválenie stratégie rozvoja NABU a začiatok prác na stratégii inštitucionálneho rozvoja SAPO; 
58.	vyzdvihuje kľúčovú prácu kľúčových protikorupčných inštitúcií, ako je úrad NABU, ako aj úsilie občianskej spoločnosti o zachovanie nezávislosti protikorupčných orgánov a zvýšenie ich účinnosti; víta vymenovanie medzinárodných členov výberovej komisie pre SAPO, pričom vyjadruje znepokojenie nad etickými otázkami, ktoré sa vyskytli v súvislosti s jedným z ukrajinských členov; víta podstatný pokrok, ktorý dosiahli Verejná rada medzinárodných expertov (PCIE) a Najvyššia kvalifikačná komisia sudcov (HQCJ) pri pohovoroch s kandidátmi prostredníctvom prísneho, nezávislého, inkluzívneho a transparentného procesu pre vyšší protikorupčný súd (HACC);
59.	trvá na tom, aby ukrajinské orgány garantovali inštitucionálnu a operačnú nezávislosť NABU a SAPO; odsudzuje akékoľvek politické zasahovanie, inštrumentalizáciu alebo zastrašovanie zamerané na protikorupčné inštitúcie vrátane neopodstatnených inšpekcií, trestných stíhaní alebo prevádzkových obmedzení a žiada okamžité ukončenie neprimeraného tlaku zo strany bezpečnostných a spravodajských služieb vrátane ukrajinskej bezpečnostnej služby (SBU); zdôrazňuje, že ochrana úradu NABU a prokuratúry SAPO je základným predpokladom právneho štátu, procesu pristúpenia Ukrajiny k EÚ a dôveryhodného využívania medzinárodnej podpory; 
60.	opätovne zdôrazňuje, že Národná agentúra pre prevenciu korupcie musí zlepšiť svoje postupy overovania majetkových priznaní a zamerať svoje úsilie na vyšších úradníkov v určených vysokorizikových oblastiach; naliehavo vyzýva Ukrajinu, aby v plnej miere vykonala reformu Agentúry pre vymáhanie a správu majetku vrátane jej potrebných interných predpisov; vyjadruje poľutovanie nad tým, že orgány presadzovania práva, okrem špecializovaných orgánov na boj proti korupcii, dosiahli obmedzený pokrok pri zlepšovaní svojich výsledkov v oblasti boja proti korupcii;
61.	víta členstvo Ukrajiny v pracovnej skupine pre úplatkárstvo zriadenej v Organizácii pre hospodársku spoluprácu a rozvoj ako pozitívny krok smerom k plnému členstvu a ako ďalšie potvrdenie odhodlania Ukrajiny dodržiavať medzinárodné normy transparentnosti a dobrej správy vecí verejných; uznáva, že Ukrajina dosiahla pokrok pri vykonávaní právnych predpisov na boj proti úplatkárstvu pri medzinárodných transakciách, čo svedčí o jej integrácii do globálneho spoločenstva zodpovedných hospodárskych subjektov;
62.	opätovne zdôrazňuje význam nepretržitého boja proti organizovanej trestnej činnosti; naliehavo vyzýva Ukrajinu, aby sa ďalej usilovala o zintenzívnenie boja proti online podvodom a zneužívaniu;
VII. Základné slobody a ľudské práva
63.	oceňuje odhodlanie Ukrajiny dodržiavať základné práva napriek prebiehajúcej ruskej agresii, a najmä akčný plán pre národnostné menšiny; vyzýva Ukrajinu, aby udržiavala štruktúrovaný a konštruktívny dialóg so susednými členskými štátmi o právach príslušníkov národnostných menšín v súlade s európskymi normami a odporúčaniami Benátskej komisie; oceňuje úsilie ukrajinských orgánov o reformu vzdelávacieho systému a vyjadruje nádej, že ustanovenia zákona o vzdelávaní, ktorý nadobudne účinnosť v roku 2027, neohrozia právo menšín na vzdelávanie v ich materinskom jazyku; 
64.	vyzýva Ukrajinu, aby sa naďalej zasadzovala za slobodu prejavu a nezávislosť médií; vyzýva Ukrajinu, aby zabezpečila, že obmedzenia stanného práva budú absolútne potrebné a primerané; vyzýva na rýchle, nezávislé a účinné vyšetrovanie prípadov zastrašovania a priameho obťažovania, ako aj nepriamych foriem nátlaku na novinárov a mediálne inštitúcie; pripomína kľúčovú úlohu primeraného financovania pri zabezpečovaní nezávislosti verejnoprávneho vysielania, ktoré mu umožňuje plniť jeho úlohu zakotvenú v ukrajinskom práve, a vyzýva ukrajinské orgány, aby zabezpečili, že obsah, ktorý produkujú verejne financované médiá, bude reprezentovať politický a spoločenský pluralizmus Ukrajiny; 
65.	podporuje prijatie návrhu zákona č. 13597, ktorým sa posilňuje právna ochrana pred diskrimináciou, trestnými činmi z nenávisti a nenávistnými prejavmi z dôvodu rasy, farby pleti, politického, náboženského a iného presvedčenia, pohlavia, sexuálnej orientácie, rodovej identity, štátnej príslušnosti, etnického, sociálneho alebo zahraničného pôvodu, veku, zdravotného stavu, zdravotného postihnutia, rodinných a majetkových pomerov, rodinných práv a povinností, miesta bydliska, jazyka, povolania alebo z iných dôvodov v súlade so záväzkami Ukrajiny vyplývajúcimi z dohody o pridružení a procesu pristúpenia k EÚ; 
66.	víta pokračujúce úsilie Ukrajiny o modernizáciu jej občianskoprávnych predpisov; zdôrazňuje, že je dôležité zabezpečiť, aby všetky takéto reformy boli plne v súlade s normami EÚ v oblasti rovnosti a nediskriminácie vrátane ochrany práv žien a LGBTIQ+ osôb; víta nedávne rozhodnutie Najvyššieho súdu Ukrajiny, ktorý uznal pár rovnakého pohlavia za de facto rodinu; vyzýva na prijatie návrhu zákona č. 9103 o právnom uznávaní registrovaných partnerstiev na Ukrajine; 
67.	oceňuje kroky ukrajinskej občianskej spoločnosti, ktoré viedli ukrajinských zákonodarcov k prísľubu, že stiahnu návrh novely zákona o rodine, ktorá by súdom vo výnimočných prípadoch umožnila schvaľovať manželstvá 14-ročných dievčat; vyzýva Verchovnu radu Ukrajiny, aby zabezpečila, že tieto ustanovenia budú skutočne natrvalo zrušené; 
68.	vyzýva Ukrajinu, aby pokračovala v prijímaní pozastavených právnych predpisov o ochrane osobných údajov; 
69.	víta prijatie stratégie deinštitucionalizácie a prácu na reforme prístupnosti a rehabilitácie; zdôrazňuje však, že treba urýchlene prijať právne predpisy o rehabilitácii osôb so zdravotným postihnutím a zabezpečiť, aby sa tieto inkluzívne reformy dostali na miestnu úroveň a úroveň komunity;
70.	berie na vedomie prijatie zákona, ktorý umožní pravoslávnym farnostiam z Ukrajiny vystúpiť z jurisdikcie Moskovského patriarchátu a slobodne sa rozhodnúť o svojej novej hierarchickej príslušnosti; konštatuje, že v auguste 2024 rumunské pravoslávne farnosti na Ukrajine predložili žiadosť o uznanie náboženského združenia „Rumunská pravoslávna cirkev na Ukrajine“, ku ktorému sa môžu pripojiť farnosti odčlenené od jurisdikcie Moskovského patriarchátu; vyzýva ukrajinské orgány, aby bezodkladne zaregistrovali náboženské združenie Rumunská pravoslávna cirkev na Ukrajine;
VIII. Úloha občianskej spoločnosti
71.	oceňuje, že ukrajinská občianska spoločnosť zostala aktívna aj napriek ťažkostiam, ktoré zažila počas vojny; naliehavo vyzýva všetky ukrajinské orgány, aby zabezpečili systematické a zmysluplné konzultácie s občianskou spoločnosťou a so sociálnymi partnermi a náležite zohľadňovali ich príspevky, a aby bojovali proti všetkým formám politického nátlaku vyvíjaného na nezávislé organizácie občianskej spoločnosti; vyzýva Ukrajinu, aby prijala zákon o odvolaniach podaných občanmi s cieľom zabezpečiť dobrú správu vecí verejných a účasť občanov; uznáva význam občianskej spoločnosti v súvislosti s posilnením odolnosti ukrajinského ľudu počas vojny a zdôrazňuje kľúčovú úlohu, ktorú má občianska spoločnosť zohrávať pri udržateľnej povojnovej obnove Ukrajiny;
72.	víta využívanie nástrojov digitálnej demokracie vrátane elektronických petícií a otvorených listov a podporuje štruktúrovanejšie a inštitucionalizovanejšie formy občianskej angažovanosti, a to aj pre diaspóry;
73.	vyzýva Komisiu, aby systematicky zapájala občiansku spoločnosť a iné relevantné spoločenské organizácie v Ukrajine do navrhovania a monitorovania finančnej podpory a reforiem EÚ;
74.	víta prínos európskych a medzinárodných mimovládnych organizácií k výmene skúseností a podpore ukrajinskej občianskej spoločnosti, najmä ich zapojenie do boja proti ruským dezinformačným kampaniam v EÚ namiereným voči Ukrajine a Ukrajincom; vyzýva na ďalšie posilnenie spolupráce s týmito organizáciami s cieľom chrániť základné práva, posilniť informačnú odolnosť a podporiť dôveryhodnú verejnú diskusiu; 
IX. Integrácia jednotného trhu
75.	zdôrazňuje, že je dôležité urýchliť postupné začleňovanie Ukrajiny do jednotného trhu EÚ, čo prinesie hospodárske výhody obom stranám, Ukrajine aj členským štátom; poukazuje na to, že ide o kľúčový prvok hospodárskej podpory EÚ v rámci boja proti ruskej agresii a prípravy ukrajinského priemyslu na fungovanie v podmienkach jednotného trhu EÚ; odporúča, aby sa Ukrajina zamerala na desať priorít uvedených v akčnom pláne o prehĺbenej a komplexnej zóne voľného obchodu medzi EÚ a Ukrajinou;
76.	vyzýva Komisiu a členské štáty, aby zohľadnili úzke prepojenie medzi obnovou a budúcou integráciou Ukrajiny do jednotného trhu EÚ; zdôrazňuje, že plán obnovy by mal zahŕňať opatrenia na podporu zosúladenia právnych predpisov a investícií do kritickej infraštruktúry, dopravných sietí a železničných spojení, a uľahčiť tak dosiahnutie súladu s normami jednotného trhu a posilniť obchodnú a hospodársku spoluprácu s členskými štátmi;
77.	víta skutočnosť, že Ukrajina pristúpila v januári 2026 k programu EÚ „roaming za vnútroštátne ceny“, ktorý ukrajinskému obyvateľstvu prinesie jednu z najhmatateľnejších a okamžite pociťovaných výhod vyplývajúcich z pristúpenia k EÚ;
78.	víta zvýšené úsilie Ukrajiny o zosúladenie svojich pozícií s EÚ a Svetovou obchodnou organizáciou; nabáda na úzku koordináciu s EÚ pri medzinárodných obchodných rokovaniach, najmä s cieľom postupne integrovať Ukrajinu do jednotného trhu EÚ a posilniť jej účasť v globálnych hodnotových reťazcoch;
X. Spolupráca v oblasti obrany
79.	uznáva, že ukrajinský obranný priemysel sa stal kľúčovou a doplnkovou zložkou európskej bezpečnosti, najmä pokiaľ ide o výrobnú kapacitu dronov, inovácie bezpilotných systémov testované v boji, elektronický boj a softvér na bojisku;
80.	víta preto intenzívnejšiu spoluprácu v otázkach bezpečnosti a obrany medzi Ukrajinou a EÚ a jej členskými štátmi, najmä prostredníctvom Európskeho mierového nástroja, a vyzýva na posilnenú spoluprácu v rámci Nástroja bezpečnostnej akcie pre Európu (SAFE) a Programu pre európsky obranný priemysel (EDIP) s cieľom uspokojiť kritické obranné potreby Ukrajiny a uľahčiť integráciu ukrajinského obranného priemyslu do priemyselného ekosystému EÚ; zdôrazňuje význam pristúpenia Ukrajiny k Európskemu obrannému fondu ako pridruženej krajiny a vyzýva na rýchle uskutočnenie potrebných rokovaní; víta zriadenie pracovnej skupiny EÚ – Ukrajina pre spoluprácu v oblasti obranného priemyslu a iniciatívu BraveTechEU; vyzýva EÚ, aby podporila integráciu ukrajinskej obrannej technologickej a priemyselnej základne (DTIB) do EDTIP, a to aj prostredníctvom programu EDIP a budúceho Európskeho fondu pre konkurencieschopnosť; uznáva, že pri obrane štátov Perzského zálivu na Blízkom východe sa znovu preukázali ukrajinské skúsenosti na bojisku; opakuje, že Ukrajina má najskúsenejšiu armádu v Európe;
81.	zdôrazňuje strategický význam organizovania pravidelných spoločných vojenských cvičení a postupnej integrácie Ukrajiny do výcvikových a operačných rámcov pod vedením EÚ ako prostriedku na zvýšenie interoperability, pripravenosti a zosúladenia s normami EÚ a NATO; okrem toho vyzýva na zvýšenie spoločných investičných iniciatív medzi Úniou a Ukrajinou v odvetví obranného priemyslu vrátane spoločného vývoja a spoločnej výroby vojenského vybavenia, čo by posilnilo spôsobilosti Ukrajiny v oblasti sebaobrany; požaduje prijatie trvalých opatrení, ktoré by posilnili prepojenie medzi ukrajinskou a európskou obrannou technologickou a priemyselnou základňou, znížili strategické závislosti a prispeli k dlhodobej bezpečnosti a stabilite na európskom kontinente;
82.	zdôrazňuje strategický význam posilnenia vojenskej mobility na podporu obrany a odolnosti Ukrajiny a zabezpečenie rýchleho nasadenia vybavenia a poskytnutia humanitárnej pomoci ukrajinským silám; zdôrazňuje rozhodujúcu úlohu štátov na pobreží Čierneho mora a na východnej hranici z hľadiska ľahšieho použitia bezpečných tranzitných trás, predbežného umiestňovania materiálu a spoločnej operačnej koordinácie s Ukrajinou; vyzýva Komisiu a členské štáty, aby posilnili infraštruktúru, interoperabilitu a logistické rámce v týchto regiónoch, a to aj prostredníctvom spoločných cvičení a cielených investícií, s cieľom zvýšiť operatívne spôsobilosti Ukrajiny, posilniť jej územnú celistvosť a odradiť ďalšiu agresiu;
83.	víta prijatie ukrajinskej politickej stratégie týkajúcej sa veteránov do roku 2030; zdôrazňuje význam účinnej reintegrácie ukrajinských vojnových veteránov do civilného života ako dôležitej zložky dlhodobej obnovy a sociálnej súdržnosti Ukrajiny; upozorňuje na rastúci počet veteránov so zdravotným postihnutím a na potrebu posilniť vykonávanie politík v oblasti prístupnosti a práv osôb so zdravotným postihnutím; vyzýva EÚ a jej členské štáty, aby v tejto súvislosti ďalej podporovali Ukrajinu; uznáva strategickú hodnotu skúseností ukrajinských veteránov pre európsku bezpečnosť a obranu vrátane ich jedinečného know-how v oblasti moderného vedenia vojny, ako je boj proti bezpilotným systémom, lekárska starostlivosť na bojisku a evakuácia obetí vo vysoko intenzívnom konflikte; zdôrazňuje, že treba zabrániť tomu, aby sa stali zraniteľní voči sociálnej marginalizácii a nepriateľskej manipulácii, a to aj zo strany Ruskej federácie;
84.	vyzýva Komisiu, aby vypracovala vhodné rámce, na základe ktorých by mohli byť jedinečné vojnové skúsenosti Ukrajiny v oblasti civilnej ochrany, odolnosti kritickej infraštruktúry, boja proti dezinformáciám a správy vecí verejných v rámci komplexnej vojenskej agresie začlenené do politík Únie v oblasti pripravenosti, odolnosti a bezpečnosti;
85.	berie na vedomie značnú politickú, finančnú, humanitárnu a vojenskú pomoc, ktorú Ukrajine poskytujú krajiny mimo EÚ a medzinárodní partneri od začiatku komplexnej vojenskej invázie Ruskej federácie v roku 2022; zdôrazňuje, že táto rozsiahla koalícia na podporu Ukrajiny odráža spoločný záväzok dodržiavať medzinárodné právo a zásady zakotvené v Charte Organizácie Spojených národov; v tejto súvislosti poukazuje na významný príspevok Spojených štátov, ktoré poskytli vojenskú pomoc vo výške viac ako 66,9 mld. USD; ďalej zdôrazňuje dôležitú úlohu Spojeného kráľovstva, Kanady, Japonska, Nórska, Nového Zélandu a Austrálie, ktoré sa pripojili k medzinárodným sankciám voči Ruskej federácii a prispeli k vojenskej podpore ukrajinskej armády, výcviku personálu a k humanitárnej a makrofinančnej pomoci Ukrajine; uznáva dôležitú pomoc, ktorú poskytuje Turecko, vrátane vojenskej a humanitárnej podpory a diplomatického úsilia; ďalej uznáva humanitárnu pomoc poskytovanú Moldavskou republikou, ktorá preukázala regionálnu solidaritu vzhľadom na pokračujúcu ruskú agresiu;
XI. Regionálna spolupráca a dobré susedské vzťahy
86.	víta vyriešenie sporu medzi Ukrajinou a Maďarskom (a Slovenskom) o prerušení dodávok ruskej ropy cez ropovod Družba; zdôrazňuje, že spor nespôsobil v Maďarsku ani na Slovensku nedostatok v zásobovaní vzhľadom na ľahko dostupné alternatívne možnosti prepravy prostredníctvom plynovodu Adria, ktorých ďalšou výhodou je, že nefinancujú ruskú ekonomiku; konštatuje, že od začiatku agresie Ruska voči Ukrajine maďarské spoločnosti v rozpore s politikou EÚ zvýšili dovoz ruskej energie; konštatuje, že ceny pohonných hmôt v Maďarsku sú vyššie ako európsky priemer a že argumenty o zvýšených nákladoch na používanie ropovodu Adria sú vymyslené; 
87.	zdôrazňuje povinnosť všetkých členských štátov, nielen maďarskej a slovenskej vlády, postupne ukončiť závislosť od ruských dodávok energie a ruskej energetickej infraštruktúry; 
88.	odsudzuje postup maďarských orgánov presadzovania práva pri zadržaní zamestnancov ukrajinskej Oschadbank a zabavení hotovosti a zlata, ktoré bolo vopred riadne schválené maďarskými colnými orgánmi; víta nedávne vyriešenie sporu;
XII. Sociálno-ekonomické reformy
89.	oceňuje, že Ukrajina schválila reformu verejnej správy, a víta prebiehajúce praktické začleňovanie Ukrajiny do riadiacich štruktúr a hospodárskych, regulačných a bezpečnostných rámcov EÚ; nabáda ukrajinskú vládu, aby pri reforme verejnej správy a riadení verejných financií postupovala systematicky a zabezpečila súlad s existujúcim plánom a zlepšila účinnosť; víta prijatie stratégie pre reformu systému riadenia verejných financií na roky 2026 – 2030 a nabáda na urýchlené dokončenie a prijatie stratégie reformy verejnej správy na roky 2026 – 2030; vyzdvihuje úspech programu Create Ukraine, ktorý vychádza z litovských skúseností a pomáha mladým Ukrajincom s cennými medzinárodnými skúsenosťami vstúpiť do ukrajinského verejného sektora; podporuje rozšírenie tejto a podobných iniciatív s cieľom prilákať odborníkov späť na Ukrajinu a prispieť k jej pristúpeniu k EÚ a povojnovej obnove;
90.	víta pokrok, ktorý bol dosiahnutý pri reforme ukrajinského Úradu pre hospodársku bezpečnosť a jeho Agentúry pre vymáhanie a správu majetku; ďalej víta vymenovanie vedúceho ukrajinskej Štátnej colnej správy a zdôrazňuje, že je dôležité pokročiť v colnej reforme;
91.	berie na vedomie pozitívne zistenia uvedené v najnovších správach Svetovej banky a Medzinárodného menového fondu, ktoré poukazujú na hospodársku odolnosť Ukrajiny a pokrok v makroekonomickej stabilizácii napriek prebiehajúcej vojne; víta nedávne prijatie programu Medzinárodného menového fondu v hodnote 1,8 miliardy USD a súvisiace reformy; naliehavo vyzýva Ukrajinu, aby urýchlene pristúpila k realizácii reforiem; 
92.	opätovne vyzýva Ukrajinu a členské štáty, aby úzko spolupracovali s cieľom maximalizovať potenciálnu hospodársku účasť ukrajinských utečencov a diaspóry, a zabezpečiť tak odolnosť a inkluzívnosť prebiehajúcej a budúcej hospodárskej obnovy a rekonštrukcie Ukrajiny; vyzýva Komisiu, aby v tejto súvislosti predložila konkrétne návrhy; poznamenáva, že platnosť smernice o dočasnej ochrane[footnoteRef:9], ktorá poskytla právne postavenie viac ako 4 miliónom Ukrajincov v EÚ, sa skončí v marci 2027; vyzýva EÚ, jej členské štáty a Ukrajinu, aby sa usilovali o koordinovanú, harmonizovanú a dobre komunikovanú politiku, ktorá by poskytla istotu Ukrajincom, ktorí sa pripravujú na návrat alebo zvažujú legálne možnosti zostať v hostiteľských krajinách;  [9:  	Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12, ELI:. http://data.europa.eu/eli/dir/2001/55/oj).] 

93.	zdôrazňuje, že obnova Ukrajiny a súvisiace prípravné plány musia byť úzko prepojené s jej reformami pred pristúpením k EÚ a musia sa riadiť zásadami sociálnej spravodlivosti, udržateľnosti, transparentnosti a inkluzívnej miestnej zodpovednosti; okrem toho zdôrazňuje, že obnova Ukrajiny musí byť založená na pevnom právnom štáte, transparentnej správe vecí verejných a demokratickom začlenení; zdôrazňuje, že reforma súdnictva, úsilie v oblasti boja proti korupcii a zlepšenie verejnej správy sú nielen podmienkami pristúpenia k EÚ, ale aj zásadnými podmienkami na prilákanie investícií a obnovenie dôvery medzi partnermi a občanmi Ukrajiny; vyzýva, aby sa v záujme čo najväčšieho vplyvu a dlhodobej udržateľnosti do všetkých snáh o obnovu začlenili prístupy zohľadňujúce rodové hľadisko vrátane zvýšeného zastúpenia žien a menšín v rozhodovacích procesoch; 
94.	zdôrazňuje, že politika súdržnosti EÚ ako hlavný nástroj na podporu hospodárskej, sociálnej a územnej jednoty je nevyhnutná na dosiahnutie cieľov regionálnej politiky EÚ a na prehĺbenie spolupráce medzi regiónmi EÚ a Ukrajiny; žiada, aby sa táto politika plne zohľadnila v rámci regionálnej a susedskej spolupráce;
95.	zdôrazňuje rastúci význam Ukrajiny ako strategického partnera Európskej únie v oblasti dodávok kľúčových komodít a kritických surovín vrátane poľnohospodárskych výrobkov, ako sú obilniny, olejniny a rastlinné oleje, ako aj lítia, titánu a iných nerastných surovín, ktoré sú nevyhnutné pre zelenú a digitálnu transformáciu; vyzýva na transparentnosť, verejnú zodpovednosť a ochranu národných záujmov vo všetkých privatizačných a investičných procesoch; konštatuje, že značná časť týchto kritických zdrojov sa nachádza na územiach dočasne okupovaných Ruskou federáciou; preto zdôrazňuje, že treba posilniť solidaritu EÚ s Ukrajinou pri ochrane jej prírodných zdrojov, poľnohospodárskej kapacity a územnej celistvosti;
96.	víta úsilie o zlepšenie tripartitného sociálneho dialógu na Ukrajine, a to aj s podporou nedávno podpísanej dohody o partnerstve s EÚ a Medzinárodnou organizáciou práce (MOP); trvá na tom, že zásady Európskeho piliera sociálnych práv a všetky príslušné dohovory MOP sa musia dodržiavať počas celého predvstupového procesu; vyzýva Ukrajinu, aby pokračovala v aproximácii pracovných noriem, najmä pokiaľ ide o slobodu zhromažďovania a sociálny dialóg; zdôrazňuje potrebu rozsiahlych konzultácií s odborovými zväzmi a občianskou spoločnosťou a odporúča v tejto súvislosti využiť odborné znalosti Medzinárodnej organizácie práce; naliehavo vyzýva Ukrajinu a Komisiu, aby spolupracovali s kľúčovými sociálnymi partnermi vrátane nezávislých odborových zväzov pri navrhovaní, vykonávaní a monitorovaní sociálno-ekonomických reforiem, pričom uznáva potrebu reformných opatrení na zlepšenie fungovania podnikateľského prostredia a trhového hospodárstva; žiada, aby sa väčší dôraz kládol na opatrenia na nápravu deformácií trhu a sociálne ochranné opatrenia; 
97.	berie na vedomie správy o zasahovaní štátu do záležitostí odborových zväzov vrátane zhabania majetku odborových zväzov; vyzýva na vrátenie zabaveného majetku odborových zväzov; vyzýva ukrajinské orgány, aby odborárom zabezpečili možnosť slobodne vykonávať svoj mandát, a vyzýva na úplnú právnu ochranu pred praktikami namierenými proti odborovým zväzom; vyzýva Komisiu a Európsku službu pre vonkajšiu činnosť, aby v úzkej spolupráci s Európskou konfederáciou odborových zväzov a MOP aktívne monitorovali stav pracovných práv na Ukrajine;
98.	vyzýva na trvalé úsilie o liberalizáciu kapitálových tokov, okrem iného zosúladením s nariadením o jednotnej oblasti platieb v eurách[footnoteRef:10], a na posilnenie boja proti praniu špinavých peňazí a financovaniu terorizmu; [10:  	Nariadenie Európskeho parlamentu a Rady (EÚ) č. 260/2012 zo 14. marca 2012, ktorým sa ustanovujú technické a obchodné požiadavky na úhrady a inkasá v eurách a ktorým sa mení a dopĺňa nariadenie (ES) č. 924/2009 (Ú. v. EÚ L 94, 30.3.2012, s. 22, ELI: http://data.europa.eu/eli/reg/2012/260/oj).] 

99.	oceňuje účinné viacúrovňovú správu vecí verejných na Ukrajine; víta dosiahnutý pokrok pri decentralizácii v súlade s požiadavkami na pristúpenie k EÚ; vyzýva na ďalšie reformy, ktoré by posilnili miestnu samosprávu v súlade so zásadami Európskej charty miestnej samosprávy;
100.	vyjadruje Ukrajine uznanie za splnenie 63 zo 68 reformných podmienok uvedených v Pláne pre Ukrajinu, ktorý bol pôvodne navrhnutý tak, aby sa realizoval po skončení vojny, ale napokon sa vykonával už počas vojny, čo umožnilo vyplatenie 26,8 miliardy EUR v roku 2025; vyzýva na trvalé úsilie o vykonávanie tohto plánu v súlade s nariadením (EÚ) 2024/792[footnoteRef:11], najmä s cieľom povzbudiť Ukrajinu, aby svoje právne predpisy zosúladila s právnymi predpismi EÚ v oblasti verejného obstarávania; [11:  	Nariadenie Európskeho parlamentu a Rady (EÚ) 2024/792 z 29. februára 2024, ktorým sa zriaďuje Nástroj pre Ukrajinu (Ú. v. EÚ L, 2024/792, 29.2.2024, ELI: http://data.europa.eu/eli/reg/2024/792/oj).] 

101.	oceňuje mimoriadne dôležitú prácu, ktorú počas vojny každodenne vykonávajú ukrajinské služby zdravotnej starostlivosti, a najmä ukrajinské zdravotné sestry; konštatuje, že veľká časť pracovníkov vo verejnom sektore starostlivosti dostáva minimálnu mzdu, ktorá v súčasnosti dosahuje 6 658 UAH v čistom; pripomína, že skutočné životné minimum pre jednu osobu, ktoré vypočítalo ministerstvo pre sociálnu politiku v decembri 2025, bolo 10 979 UAH; ďalej zdôrazňuje potrebu zaviesť osobitnú a primeranú reguláciu pracovného zaťaženia zdravotných sestier;
XIII. Energetika, doprava a udržateľný rozvoj
102.	víta významný pokrok dosiahnutý pri reformách energetického sektora, ako aj zosúladenie Ukrajiny s cieľmi Európskej zelenej dohody a Dohody o čistom priemysle a chváli Ukrajinu za to, že napriek rozsiahlemu ničeniu ukrajinskej energetickej infraštruktúry Ruskom dosiahla značný pokrok pri realizácii svojho národného energetického a klimatického plánu; zdôrazňuje, že zosúladenie s iniciatívami EÚ vrátane Európskej zelenej dohody a Dohody o čistom priemysle by malo zohľadňovať okamžité potreby Ukrajiny v oblasti obnovy, hospodársku konkurencieschopnosť a dlhodobú energetickú bezpečnosť;
103.	vyzýva EÚ a členské štáty, aby intenzívnejšie podporovali ukrajinský energetický systém, pričom zdôrazňuje, že väčšia odolnosť Ukrajiny priamo prispieva k širšej energetickej bezpečnosti Európy; zdôrazňuje, že nepretržitá a predvídateľná energetická podpora Ukrajiny je nevyhnutná na zabezpečenie civilnej odolnosti, hospodárskej stability a kontinuity poskytovania kritických služieb v čase prebiehajúcich útokov a pred nadchádzajúcou zimou; vyzýva Komisiu, aby označila obnovu odvetvia energetiky za prioritu a prešla od núdzovej pomoci ad hoc k dlhodobým mechanizmom obnovy, ochrany a modernizácie odvetvia energetiky;
104.	zdôrazňuje, že Ukrajina má značný potenciál ako dodávateľ energie a energeticky náročných výrobkov do zvyšku Európy; vyzýva na urýchlenie integrácie Ukrajiny do trhu EÚ s energiou, čo by mal byť jeden z prvkov prispievajúcich k bezpečnosti Únie, a to aj prostredníctvom regulačnej synchronizácie a investícií do obnoviteľných zdrojov energie; vyzýva k ďalšiemu rozvoju energetických prepojení so susednými členskými štátmi EÚ a regionálnymi partnermi, ako je Moldavská republika, s cieľom hlbšie integrovať Ukrajinu do energetického trhu EÚ; vyzýva Komisiu a členské štáty, aby zintenzívnili investície do rozširovania a modernizácie cezhraničných energetických prepojení s Ukrajinou a aby ďalej integrovali a harmonizovali prenosové sústavy ako kľúčový prípravný krok na integráciu Ukrajiny do vnútorného trhu EÚ s energiou;
105.	poukazuje na strategický význam budúcej dohody o predaji dvoch jadrových reaktorov VVER-1000 z Bulharska na Ukrajinu ako na príklad prehlbovania spolupráce v oblasti energetiky a konštatuje, že to navyše prispeje k energetickej bezpečnosti Ukrajiny; zdôrazňuje, že tento projekt má potenciál posilniť regionálnu energetickú prepojenosť a integráciu ukrajinského energetického systému do energetického systému EÚ; vyzýva na ďalší rozvoj spoločných iniciatív v oblastiach, ako je energetická infraštruktúra vrátane elektrických prenosových vedení a uskladňovania energie, ako aj na zlepšenie intermodálnych dopravných spojení s cieľom uľahčiť dodávateľské reťazce, logistiku a obchod medzi obidvoma krajinami a v širšom čiernomorskom regióne;
106.	berie na vedomie žiadosti Ukrajiny o udelenie dočasnej výnimky z dôvodu vyššej moci pri zavedení mechanizmu uhlíkovej kompenzácie na hraniciach alebo súvisiacich opatrení, aby sa zohľadnil dopad útočnej vojny Ruska na schopnosť Ukrajiny znížiť uhlíkovú stopu svojich priemyselných odvetví; nabáda Komisiu, aby začala konzultácie s cieľom nájsť v tejto súvislosti vzájomne prijateľné dočasné riešenia; 
107.	naliehavo vyzýva Ukrajinu, aby využila obdobie rekonštrukcie na to, aby s pomocou technológií, ktoré budú podľa možnosti čo najšetrnejšie k životnému prostrediu a nákladovo čo najefektívnejšie, dosiahla obnovu k lepšiemu, investovala do obnoviteľných zdrojov energie a energetickej efektívnosti a minimalizovala vplyv na životné prostredie naprieč celým výrobným reťazcom; víta pokračujúcu angažovanosť Komisie v tejto oblasti s cieľom podporiť reformu ukrajinského odvetvia energetiky; vyzýva Komisiu a ukrajinské orgány, aby strategicky využívali finančné prostriedky v rámci Nástroja pre Ukrajinu s cieľom uprednostniť investície do obnoviteľných zdrojov energie; vyzýva na urýchlenie plnenia existujúcich záväzkov v rámci Plánu pre Ukrajinu a balíkov Energetického spoločenstva vrátane rozdelenia regionálnych energetických distribučných spoločností;
108.	víta úsilie Ukrajiny zosúladiť svoju dopravnú politiku s acquis EÚ a posilniť prepojenie s Úniou; zdôrazňuje význam vykonávania národnej dopravnej stratégie a stratégie rozvoja a rozširovania pohraničnej infraštruktúry s členskými štátmi EÚ a Moldavskom; vyzýva na urýchlenie udržateľnej modernizácie železničnej, cestnej, prístavnej infraštruktúry, ako aj infraštruktúry hraničných priechodov v súlade s prioritami TEN-T; vyzýva Ukrajinu, aby urýchlila reformu železníc vrátane zosúladenia s acquis EÚ v oblasti bezpečnosti a interoperability železníc;
109.	zároveň zdôrazňuje, že dodržiavanie environmentálnych noriem pri realizácii projektov v oblasti energetiky a dopravy má zásadný význam pre pokrok v programe reforiem, ktorý je potrebný na ceste Ukrajiny k členstvu v EÚ; zdôrazňuje, že je dôležité, aby EÚ podporovala Ukrajinu pri obnove k lepšiemu na základe environmentálnej a sociálnej udržateľnosti; vyzýva EÚ a jej členské štáty, aby zintenzívnili finančnú a poradenskú podporu Ukrajine s cieľom urýchliť jej zosúladenie s acquis EÚ v oblasti životného prostredia;
110.	zdôrazňuje, že Ukrajina naďalej čelí významným environmentálnym výzvam, ktoré sa ešte zhoršili v dôsledku prebiehajúcej vojny; konštatuje, že predlžovanie konfliktu má naďalej vážne negatívne dôsledky na životné prostredie vrátane znečistenia pôdy a vody, degradácie ekosystémov a zvýšeného tlaku na prírodné zdroje; vyjadruje obavy z následnej straty biodiverzity vrátane poškodenia lesných, stepných a mokraďových ekosystémov; zdôrazňuje, že je dôležité, aby sa do úsilia o obnovu a rekonštrukciu začlenila aj ochrana životného prostredia a udržateľnosť; vyzýva na posilnenie environmentálnej správy, zlepšenie monitorovacích systémov a účinné vykonávanie postupov posudzovania vplyvov na životné prostredie a strategického environmentálneho hodnotenia v súlade s acquis EÚ podľa kapitoly 27;
111.	vyjadruje znepokojenie nad výstavbou veterných turbín v chránených vysokohorských oblastiach Karpát na západe Ukrajiny, najmä nad plánovanou inštaláciou 30 turbín na hore Runa; zdôrazňuje, že veterná energia predstavuje bezpečnejšiu a udržateľnejšiu alternatívu k fosílnym palivám, a vyzýva Ukrajinu, aby využila svoj vysoký potenciál rozvoja veternej energie mimo chránených oblastí; zdôrazňuje, že výroba zelenej energie a ochrana prírody sa na Ukrajine nemusia navzájom vylučovať, pretože na Ukrajine už existujú iné oblasti určené na rozvoj energetickej infraštruktúry, bez jedinečných biotopov a pralesov a s už existujúcimi prístupovými cestami;
112.	vyjadruje hlboké znepokojenie nad pretrvávajúcou situáciou v Záporožskej jadrovej elektrárni, ktorá zostáva pod nezákonnou ruskou kontrolou a naďalej predstavuje významné riziko pre jadrovú bezpečnosť a ochranu v dôsledku pokračujúcich vojenských aktivít v jej blízkosti; zdôrazňuje, že zapojenie Medzinárodnej agentúry pre atómovú energiu (MAAE), ktoré má zásadný význam pre zaistenie jadrovej bezpečnosti a ochrany, by malo mať naďalej výlučne technickú povahu; v tejto súvislosti zdôrazňuje, že takéto zapojenie by sa malo uskutočňovať pri plnom rešpektovaní zvrchovanosti a územnej celistvosti Ukrajiny a nemalo by sa chápať ako ovplyvňovanie štatútu zariadenia; pripomína, že je dôležité zabezpečiť bezpečnú prevádzku elektrárne v súlade s medzinárodnými normami jadrovej bezpečnosti a v rámci legitímnej právomoci Ukrajiny;
113.	pripomína, že v roku 2026 si pripomíname 40. výročie černobyľskej jadrovej katastrofy, ktorá je stále jednou z najzávažnejších jadrových havárií v histórii; dôrazne odsudzuje cielené útoky Ruska na černobyľskú jadrovú elektráreň a katastrofálne poškodenie jej ochranného plášťa, ktorý bol vybudovaný tak, aby zabránil šíreniu rádioaktívneho materiálu, a ktorý už nemôže plniť svoju hlavnú bezpečnostnú funkciu, čo predstavuje vážne riziká z hľadiska jadrovej bezpečnosti; konštatuje, že náklady na opravy sa odhadujú na 500 miliónov EUR;
°
°	°
114.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov a vláde a parlamentu Ukrajiny.

